Analisi dokumentala egin dugu jakiteko haurrek eta nerabeek nola erabiltzen dituzten sare sozialak\nHaurrak eta nerabeak: sareari lotuta\nHamar eta hamazazpi urte bitarteko gazteen %66k badute profila sare sozialetako batean, eta interakzio tresna gisa eta beren nortasuna adierazteko tresna gisa erabiltzen dituzte, helduengandik bereizita\n1 ekaina de 2016\nInterneteko sare sozialek errotik aldatu dute pertsonekin interakzioan aritzeko modua. IAB Spain erakundearen arabera (komunikabide digitaletako publizitatearen arloa ordezkatzen du Espainian), 16 eta 55 urte arteko 15,4 milioi pertsonak baino gehiagok erabiltzen dituzte sare sozialak maiz samar Espainian. Herritar horietako askorentzat gauza berriak dira sare sozialak, baina “natibo digital” esaten zaienei guztiz ohikoak egiten zaizkie (teknologia berriak erabiltzeko kulturaren barrenean jaio diren gazteei esaten zaie horrela). Pertsona hauentzat ez dago alderik online edo offline bizitzearen artean.\nEROSKI CONSUMERek jakin nahi izan du gazteenak zer-nola hurbiltzen diren sare sozialetara eta nola erabiltzen dituzten. Horretarako, zenbait informazio iturri erabili ditu: Espainiako Estatistika Institutua (INE), Espainiako Barne Ministerioa, Datuak Babesteko Espainiako Agentzia, Komunikabideak Ikertzeko Elkartea (AIMC), Europako Batzordearen EU Kids Online ikerketa sarea, Gazteriaren Institutua (Injuve), Espainiako Interneteko Segurtasun Zentroa Adingabeentzat (Protégeles), PantallasAmigas eta IAB Spain, eta horietaz gain, baita unibertsitateko zenbait ikertzailek egindako azterlanak ere.\nZer-nolako bilakaera izan du erabilerak\nHaurrek eta nerabeek aspaldi samarretik txertatzen dituzte teknologia berriak beren egunerokoan: INEren arabera, 10 eta 15 urte arteko haurren %94k Internet erabiltzen dute. Eta Interneteko mundu erraldoi horren barrenean, sare sozialak lehentasunezko lekua hartzen ari dira gazteek on-line egiten duten jarduera horretan.\n2011. urtean, EU Kids Online izeneko ikerketan (Sarea erabiltzen zuten 9 eta 16 urte arteko 1.000 adingaberekin baino gehiagorekin egin zuten Espainian), gazte horien %59k onartzen zuten sare sozialak erabiltzen zituztela, besteen profilak bisitatzeko besterik ez bazen ere.\nEspainiako nerabeek Interneten eta sare sozialetan dituzten erabilera ohiturak azterlanean, berretsi egiten zen erabilera handi hori (‘Comunicar’ aldizkarian argitaratu zen, 2013. urtean). Lan horretan, Antonio Garcia, Mª Cruz Lopez de Ayala eta Beatriz Catalina Garcia irakasleek (Rey Juan Carlos Unibertsitatean ari ziren, Madrilen) 12 eta 17 urte arteko 2.000 neraberi baino gehiagori egin zizkieten elkarrizketak.Inkestari erantzun zioten nerabeen %75 oso maiz konektatzen ziren gizarte sareetara: 15 eta 17 urte artekoetan, %84 sartzen ziren, eta 12 eta 14 artekoetan, %68.\n2014. urtean, Espainiako adingabeek eta gazteek Interneten eta sare sozialetan dituzten erabilera ohiturei eta segurtasunari buruzko inkesta lanean (Espainiako Barne Ministerioak egin zuen, 10 eta 17 urte arteko 1.500 haur eta neraberekin baino gehiagorekin), %94k adierazi zuten azken hilean bideoak ikusi zituztela Youtuben, %82k zioten berehalako mezularitza erabiltzen zutela eta %68k sare sozialetako profilak bisitatzen zituztela (berea edo beste norbaitena).\n2015. urtean, berriz, sare sozialen sarbidea %97koa da 14 eta 17 urte artekoen artean, datu hori eman du IAB Spain erakundeak. Gehienak ordenagailu bidez sartzen dira, arratsalde erdian edo mugikor bidez, gauerdian.\nFacebook da gehien atsegin duten sarea, eta atzetik datoz Twitter eta Instagram. Sailkapen hori ez dator guztiz bat nerabe horiek gehien erabiltzen dituzten sare sozialen sailkapenarekin: Facebook ageri da lehen tokian, eta Youtube eta Twitter ondoren. Instagram eta Tuenti datoz ondotik (azken hori desagertu egin zen 2016ko otsailean), eta zerrendaren bukaeran daude Spotify, Google+, Badoo, LinkedIn eta Pinterest.\nSare sozialak eta adingabeak elkarri eskua emanda daude, eta horren arrazoia, hein batean, nerabe izateari berari lotua dago. Belinda de Frutos eta Tamara Vazquez ikertzaileek (Valladolideko Unibertsitatean eta CEU San Pablo Unibertsitatean ari dira, hurrenez hurren) azterlan kualitatibo bat egin zuten, Sare sozialak nerabe eta gazteengan: autoerregulazioranzko ikaskuntza izenekoa, eta 15 eta 19 urte arteko pertsonekin egindako eztabaida taldeetan bildutako informazioa erabili zuten ondorioak ateratzeko. Aditu horien iritziz, sare sozialak garrantzitsuak dira nerabeentzat, “interakzioan aritzeko beharrizana gauzatzeko tresnatzat hartzen dituztelako, eta aukera ematen dielako beren irudi pertsonala eraikitzeko, helduen mundutik bereizita”.\nAntzeko iritzia ematen du Lucia Merinok Injuve-rentzat egindako analisian (Gazteria gizarte sareetan: gizarteratze digitalaren esanahiak eta praktikak), non 14 eta 17 urte arteko 300 gazteri egin zieten inkesta: “Harremanetan egotea funtsezkoa alderdia da nortasuna eraikitzeko prozesu dinamikoan, eta teknologia berriek aukera ematen dute lagunekin etengabe harremanetan egoteko”. Egiaztatu zuenez, “sare sozialen eta berehalako mezularitza zerbitzuen bidez egiten dute talde lotura hori eta interakzioa”.\nProfilak: konfigurazioa eta legezkotasuna\nEU Kids Online ikerlanak 2011. urtean baieztatu zuen Espainian 9 eta 16 urte arteko nerabeen %56k profil bat zutela plataforma sozialetan. Adinka, 9 eta 11 urte arteko adingabeen %11k aitortu zuten profila zutela, 11 eta 12 urte artekoetan %42k, 13 eta 14 urte artekoetan %74k eta 15 eta 16 urteko nerabeen artean, %89k. Espainian, Interneteko sare sozial batean profil bat izateko gutxieneko adina 14 urtekoa da legez. Hala ere, inkestari erantzun zioten adingabeen artean, 9 eta 13 urte arteko neska-mutilen %40 inguruk bazuten. Handik urtebetera, Espainiako Barne Ministerioak egindako inkestak erakutsi zuen galdekatu zituzten gazteen %66k bazeukatela beren profila sare sozial batean. Are gehiago, %22k onartu zuten bat baino gehiago zutela.\nAzterlan horretan gurasoei ere galdetu zitzaien (milari baino gehiagori), ea beren seme-alabek bazuten baimenik sare sozial batean profila izateko (10 eta 17 urte arteko neska-mutilen gurasoak ziren): %40k ezetz erantzun zuten, %33k esan zuten haiek zainduta bakarrik eduki zezaketela eta %27k nahi zutenean irekitzeko baimena zutela. Bestalde, inkestan parte hartu zuten gazteen artean (mila inguru), %43k ziurtatu zuten beren gurasoek baimena eman zietela nahi zutenean profila edukitzeko, %28k adierazi zuten haien baimenarekin baino ez zezaketela eduki eta %27k esan zuten ez zietela eman horretarako baimenik.\nKonfigurazioak eta solaskideak\nEU Kids Online azterlana egin zuten ikertzaileek diote, adingabeek sare sozialetan egiten duten erabileraren segurtasunari dagokionez, garrantzitsua dela kontuan hartzea zenbat solaskide dituzten eta beren profila nola konfiguratu duten.\nEuropako Batzordeak 2011. urtean egin zuen inkestaren arabera, adibidez, sare sozialetan profila zuten adingaberik gehienek solaskide bat eta 50 hamar artean zituzten beren profilean. Erabiltzaileen %8k, ordea, 300 solaskide baino gehiago zituztela esaten zuten. Adituen esanetan, solaskide kopurua ez da berez txarra, baina “batez ere adingabeetan, izan liteke irizpide edo arreta faltaren adierazgarri, arriskutsu izatera irits daitezkeen solaskide jakin batzuen inguruan hain zuzen”.\nSegurtasunaren ezaugarriei dagokienez, profila duten 11 eta 16 urte arteko adingabeen %70ek, gutxi gorabehera, konfigurazio pribatua zuten. Aldiz, 9 eta 10 urte arteko adingabeetan, erdiek baino gutxiagok zuten (%48) profil pribatua, eta %36k publikoa. Adituen ustez, “adinez txikienak dira segurtasun profila egoki konfiguratzen ez dutenak, eta horrek pentsarazten digu adin horretan adingabeek oraindik ez dutela aski gaitasun alderdi horien inguruan pentsatzeko, eta beharrezko bihurtzen da konpainiak gehiago inplikatzea arlo horretan”. Haien esanetan, gainera, Espainia da “adingabeek sare sozialaren profilean adinari buruz gezur gehien esaten duten herrialdea (%27), eta segur aski sare sozial batean izena emateko helburuz egiten dute”.\nEspainiako Barne Ministerioak, bestalde, 2014. urtean ikusi zuen 10 eta 17 urte arteko adingabeen %48k konfigurazio pribatua ematen ziotela beren profilari (lagunek bakarrik ikusteko), beste %33k partzialki pribatua ematen ziotela (lagunen lagunek ere ikus zezaten) eta %16rena publikoa zela (nahi zuenak ikus zezan). Era berean, honako elementu hauek zituzten profilean jarriak: %65ek beren aurpegia ageri zen argazki bat jarri zuten, %44k abizena ere bai, %32k beren nortasuna islatzen ez zuen irudi bat zeukaten, %30ek egiazko adina esaten zuten, %24k ikastetxearen izena ematen zuten, %20k egiazkoa ez zen adina jartzen zuten, %4k helbidea eta telefonoa, eta %9k egiazkoak ez ziren beste datu batzuk.\nAdingabeek Interneteko profilaren pribatutasuna gero eta zorrotzago kontrolatzen dutela uste du, bere aldetik, Guillermo Canovas-ek, Adingabeen Interneteko Segurtasun Zentroaren zuzendariak. “Helduei baino gehiago axola zaie Interneten izen ona izatea. Oso kontutan hartzen dituzten lagunen iritziak eta garrantzitsua iruditzen zaie lagun zein ezagunek egiten eta esaten dutena ezagutzea”. Zerk eraman ditzake, beraz, gazte hauek haientzat kaltegarria den informazio pribatua elkarbanatzera? Canovasen ustez, oniritzia edo ospea jasotzea izan daiteke arrazoi nagusia.\nMerino ikertzaileak dioenez, “gazteentzat, gauza guztiak ikusi eta erakutsi ahal izateko eremua dira Interneteko sare sozialak, horrek gogobetetasun sinboliko handia ematen die”. Eta termino bat nabarmentzen du, estimitatea, hau da, “eremu pribatukotzat jotzen den hura modu publikoan erakustea”. Horren ondorioz, lausotu egiten dira “eremu publikoaren eta pribatuaren arteko mugak”.\nTxatean aritzearen erakarmena\nTxatean aritzea da nerabeek plataforma sozialetan egiten duten jarduera nagusietakoa, ondorio hori atera du Madrilgo Rey Juan Carlos Unibertsitateak egindako azterlanak. Inkestari erantzun dioten lau lagunetatik hiruk onartu dute oso maiz egiten dutela. Gainera, erdiak horietaz baliatzen dira lagunen bideoak edo argazkiak ikusteko, %48k mezuak bidaltzen dituzte eta %43k beren profila eguneratzen dute.\nCanovas ikertzaileak azaltzen duenez, nerabeenzat Internet harremanak izateko beste modu bat baino ez da, berdin-berdin hitz egiten dutelako Sarean zein kalean. “Haiek ez dute offline eta online arteko banaketarik egiten”.\nEtengabe konektatuta, modu arduratsuan\nTelefono mugikorrek zeregin handia dute gazteek sare sozialez egiten duten erabileran. INEk emandako datuen arabera, 2015. urtean, 10 eta 15 urte arteko haurren %67k bazuten mugikorra. Adinari dagokionez, 10 urteko haurren %30ek daukate halako gailu bat, eta 15 urtetara iristen direnean, %91k daukate. Are gehiago, Adingabeak eta konektibitate mugikorra Espainian: tabletak eta smartphoneak azterlanaren arabera (Protégeles elkarteak egin zuen, 2014. urtean), 2 eta 3 urteko haurrak maiz sartzen dira gurasoen mugikorretara.\nElkarte horrek 11 eta 14 urte arteko 1.800 haurri egindako inkestan, ikusi du elkarrizketatuen artean smartphonea duten gazteen %72 sare sozialetara sartzen direla: 13 eta 14 urte arteko nerabeen %83 ibiltzen dira plataforma horietan, eta 11 eta 12 urte arteko gaztetxoen %60.\nErabilera horri dagokionez, De Frutos eta Vazquezek egin zuten analisi kualitatiboak zera egiaztatu zuen: gazteek eta nerabeek “etengabe konektatuta egoteko joera dute telefonia mugikorreko gailu berriekin”. Eta hauxe eransten du Protégeles elkarteak: “Batzuen eta besteen arteko harremana, oharrak eta informazio jarioa ez da eteten eguneko une batean ere”.\nNerabeek sare sozialetara duten sarbideak eta horiekin duten harremanak kezka handia eragiten die gurasoei, eta azterlan ugari egin dira horren inguruan. Hain zuzen, Espainiako Barne Ministerioak 2014. urtean egin zuen ikerketaren arabera, inkestari erantzun dioten gazteen %24k ikusi izan dute noizbait Interneten nolabait mindu dituen edukiren bat, hau da, deseroso sentiarazi dituena, nahigabetu dituena edo ez zutela ikusi behar sentiarazi diena.\nHori horrela izanik ere, AIMC erakundeak Internet Erabiltzaileei egindako Inkestak erakutsi du (Nabigatzaileak Sarean izena du eta 2016. urtean argitaratu da), 14 urtez azpiko seme-alabak dituzten gurasoen %56k ez dutela erabiltzen inolako sistemarik haurrei Interneteko eduki batzuetarako sarbidea galarazteko edo kontrolatzeko (5.500 haurri buruz ari gara). Guraso horien %24k bakarrik erabiltzen dituzte edukiak iragazteko edo blokeatzeko programak edo guraso kontrola ezartzekoak, eta beste %25ek modu pertsonalean egiten dute (ordutegiak, web-ak, bisitak, eta abar).\nEU Kids Onlineren arabera, funtsezkoa da gurasoek haurrak gidatzea, Sarean edozein arrisku mota aurkituta ere, nola jokatu behar duten jakin dezaten: “Garrantzi handiagoa hartzen du seme-alabekin hitz egiteak eta baita sarean haiekin jarduerak partekatzeak ere”.\nPantallasAmigas elkarteak, bestalde, zenbait aholku ematen ditu erabiltzaile gazteenek beren pribatutasuna zaindu dezaten plataforma horietara sartzen direnean (haurtzaroan eta nerabezaroan teknologia berriak modu seguru eta osasungarrian erabiltzearen alde egiten duen ekimena da):\nXehetasunez ezagutu eta konfiguratu pribatutasun aukerak.\nIdentifikatu ekintza bakoitzaren funtzioak eta eraginak.\nNorberak zaindu datu pertsonalak.\nJarrera proaktiboa eduki norberaren datuak babesteko.\nAztertu solaskideen pribatutasun jarrerak eta baldintzak.\nBiskoteak, ogi mokadu kurruskatsuak\n"Uda oso luzea da haurrek etxean egon behar badute"\n"Ikastetxeek inplikatu egin behar dute udan kontziliazioa lortzeko"


Nola balaztatu miopia haurren artean | Consumer\nNola balaztatu miopia haurren artean\nHaur-miopiaren progresioa mantsotzeko, espezialistek aire zabalean denbora gehiago pasatzea eta gailu mugikorren erabilera mugatzea gomendatzen dute.\narabera: Osteguna, 2013ko azaroaren 21a\nIrudia: Sara. Nel\nLau gaztetik batek miopia du, ikusmen-afekzioa, urrutiko objektuak ondo ikustea galarazten diena. Datozen urteetan espero da kopuru hori igotzea, haurren miopia gero eta arazo handiagoa baita. Baina zerbait egin daiteke. Artikulu honetan azaltzen denez, adituen gomendioetako batzuk aire zabalean denbora gehiago pasatzea eta gailu mugikorren erabilera mugatzea dira, haurren miopiaren aurrerapena geldiarazteko.\nIrudia: Sara. Nere\nHaurren miopia, gero eta arazo handiagoa\n“Ez dut arbela ondo ikusten”. Esaldi argigarri hori da, askotan, haurren ikusmen-arazo bat detektatzeko abiapuntua. Ohikoena miopia da, hau da, gauzak urrutitik ikusteko zailtasuna. Espainian duten prebalentziari buruzko azterketak dioenez, miopia hiru eta zortzi urte bitarteko haurren %2,5 da, baina 9 eta 19 urte bitarteko %25,7ra iristen da.\nAurreikuspenak ez dira itxaropentsuak: 2020an miopia Espainiako hiru nerabetik bati eragingo dio\nEta etorkizunerako aurreikuspenak ez dira itxaropentsuak. Opticos-Optometristen Elkargo Nazionalak dioenez, 2020an miopia Espainiako nerabeen% 33ri eragingo dio. Izan ere, espezialista gehienak ados daude ikusmenaren zailtasun hori gero eta arazo larriagoa izatearekin.\nZientzialarien artean, Asiako gazteen artean miopiaren aurrerapen azkarra dago. Joan den urtean, ‘The Lancet’ aldizkari medikoan argitaratutako ikerketa batek agerian utzi zuen Asiako hiri handietako gazteen %80 eta 90 artean miopea dela, arazo hori pairatzen duen populazio helduarena baino gehiago (%20 baino gehiago).\nAire zabalean denbora gehien pasatzen duten haurrek miopia gutxiago dute\nZergatik daude orain haur eta gazte gehiago miopeak? Miopia sarritan herentziazko faktoreekin lotzen bada ere (bi gurasoekin dituzten adin txikikoen %60k ere bai), beste ingurumen-kausa batzuek ere eragina dute. Nabarmenenetako bat da haurrek aire zabalean ahalik eta gutxien irautea, eta gailu mugikorrak gehiegi erabiltzea, ikusmenari kalte egin diezaioketenak.\nSusmagarri horiek berretsi egin dituzte ikerketa baten emaitzek. Miopia duten adingabeek, batez beste, 3,7 ordu gutxiago pasatzen dituzte aire zabalean, ikusmen normala dutenak baino. Horrela, “aire zabalean pasatzen duten denbora astean ordu batean igotzeak %2 murriztu dezake miopia garatzeko arriskua”, ondorioztatu du Justin Sherwinek, Cambridgeko Unibertsitateko ikertzaileak eta azterketa honetako gidariak.\nIkertzaileak bat datoz, eta, horren arabera, aire libreko onurak ez daude lotuta inolako jarduera zehatzekin. Hala ere, eragin positiboaren kausa posible gisa, argi naturalarekiko esposizio handiagoa eta adin txikikoek distantzia luzean beren ikuspegia garatzeko aukera handiagoa dute.\nArriskutsuak dira haurraren begietarako gailu mugikorrak?\nLotura dago miopearen kondizioaren eta hurbileko ikusmen-jardueretan ordu gehiago pasatzearen artean\nBeste ikerketa-ildo batzuek nabarmentzen dute, bestalde, kanpoko jarduerek kalte egiten dietela kaltegarriak gerta daitezkeen beste jarduera batzuei, hala nola, gailu mugikorrak erabiltzea (pantaila txikiak, telefonoak eta tabletak). “Ez da zehatz-mehatz ezagutzen terminalen erabileraren eta miopiako aurrerapenaren artean harremanik dagoen”, adierazi du Isabel Cid, Mediterraneoko Oftalmologia Fundazioko optometristak. Hala ere, badirudi eragina izan dezakeela: haurraren begia nekatu egiten da, eta etengabe hurbiletik fokatzera ohitzen da.\nEstudio batRementeria Fundazioak egindako ondorioa da korrelazio lineal bat dagoela miopearen kondizioaren artean eta hurbileko ikusmen-jardueretara ordu gehiago pasatzen direla. “Babes izugarria izan behar da tabletekin eta telefonoekin”, adierazi du Celia Sánchez Ramos ikertzaileak, fundazioko zuzendariak. Arazoa da gailuak ez daudela prestatuta txikiek erabiltzeko. “Horrek, nahi gabe, gehiago egokitzen dira eta beren ikusmen-sistema xahutzen ari dira; beraz, askoz ere gehiago izango dira miopeak”.\nNola gelditu miopia haurrengan?\nMiopiaren arazo nagusietako bat da haur eta gazteen etapan aurrerapen handia duela, urtero 0,5 eta 0,75 dioptrie ingurukoa. Horregatik, adituen ahaleginari esker, ikusmen-zailtasun horren aurrerapena geldiarazten eta geldiarazten saiatzen da, balio handiegiak lor ez ditzan (sei dioptrietatik gora miopia magna hartzen da). Horretarako, aholku hauei jarraitzea gomendatzen diete gurasoei:\nEspezialistarengana joan. Beharrezkoa da oftalmologoarengana joatea haurren ikusmen-zailtasunen aurrean. Ohikoa da pediatrak gurasoei optikara bidaltzea, oftalmologoaren ordez. Hala ere, “horrek patologia askoren diagnostikoa atzeratzen du”, adierazi du Espainiako Oftalmologia Elkarteko (SEO) Oftalmologia Pediatrikoko Espainiako Taldeak.\nHaurrentzako jardunbide egokiak gailu mugikorrekin. Komeni da aire zabalean denbora gehiago egotea, adin txikikoek aparatu horiekin pasatzen dituzten orduak kontrolatzea, eta kontuan izatea gutxienez lau alderdi: pantaila ahalik eta gehien urruntzea, letren tamaina handiak erabiltzen saiatzea, batez ere argi naturalarekin erabiltzea, eta pantailaren kontrastea handitzea.\naholkuak frenar-eu gurasoentzako aholkuak haur-osasuna haurrak haurtxoak miopía-eu


Euskara eta natura, paisaiaren bi alderdi: junio 2008\nGaur San Joan bezpera dugu. Eta bihar... Donibane, Doniene, Doniñe, San Juan, San Juen... Ederra da jai hau. Askotan ederragoa izan ohi da jai-bezpera jai-eguna bera baino. Etorriko denaren aurrekaria, balizkoaren altxagarria.\nHerri batzuetan, ekainaren 21ean, udaren hasierarekin bat egiten duen udako solstizioa ospatu dute gure Euskal Herri luze-zabalean.\nSeigarren hilabete honek baditu beste hainbat izen: bagila, garagarrila, garagarzaroa, arramaiatza, errearoa... Euskara batuan darabilgun “Ekaina” izen dotorea da oso; euskaldunok, garai batean –gaur egun baino sarriago- zerura begira bizi ginela gogorarazten diguna. Eki ‘eguzkia’ + gain(a) ‘gainean’. Eguzkia gain-gainean daukagu hilabete honetan; udako solstizioa, alegia. Urteko egunik luzeena eta gaurik laburrena... Hemendik aurrera egunak laburtzen joango dira eta gauak luzatzen; horri aurre egin eta eguzkiari berotzen jarraitzeko gogorarazteko sua pizten zen eta pizten da. Geroago kristautasunak San Joan Bataiatzailearekin lotu zuen EKAINeko su-festa hau.\nSuaren inguruan ekainaren 23ko iluntzean suaren inguruan horrelakoak abestuko ditugu:\nSan Juan bagille bagillekoa\nsapok eta subek erre\nartok eta garik gorde.\nSan Joan eguneko sorta eta lizar-adarra Dimako baserri batean (2007)\nSuak, urak eta landarediak indar berezia daukate San Joan bezpera eta San Joan goizean. Sua eta uraren zentzu berritzaile eta garbitzailea alde batera utzita landarediaz zenbait ohar egingo ditut labur-labur:\nEuskaldunon artean badira bedeinkazio beharrik ez daukaten bi zuhaitz, berez bedeinkatuak direnak: elorria eta lizarra. Bi zuhaitzok egundoko garrantzia daukate ekainaren 23tik 24rako gau magiko honetan.\nElorri edo Arantza zuriaren zientzia izena “Crataegus monogyna” da. Gaztelaniaz, espino blanco edo espino albar esaten diote.\nSan Joan egunean, elorri adarrak edo koroak (arrosaz apainduta) etxeko ate eta leihoetan jartzen dira etxea tximistetatik babesteko.\nDonibane Garazin (Nafarroa Beherea) elorri-arantza bat eramaten dute tximistetatik babesteko. Tximistorratz lanetarako ere erabili izan da elorria gure artean.\nUrbasako artzainek ardi-txabolaren ateburuan elorri adarra jarrita hiru aldiz pasarazten zituzten euren ardiak berauek babesteko. Elorriarekin batera arrosa ere jartzen dituzte ardiak zora ez daitezen.\nElorri zuria (Crataegus monogyna)\nLexarra, leizarra edo lizarra, euskaraz. Zientzia-izena: Fraxinus excelsior.\nHainbat herritan elorriarekin batera lizarra ere jartzen da etxeko sarreran. Larrabetzun, Sondikan eta Zornotzan esaterako, gurutze bat egiten dute lizar adarrekin.\nSan Joan belarrak\nSan Joan goizean (eguzkia irten aurretik!) batutako hainbat lorek gaixotasun ugari sendatzen dituzte... Tartean senda-belarrak (mendafina, erromeroa...), lore apaingarriak (arrosa, lirioa...), baratzekoak (intxaurrondoa, porruak, kipulak, berakatzak, artoa...), eta bestelakoak (mihilua, San Joan loreak) egon daitezke. Goizen goiz, elizara eraman eta bedeinkatu eta gero batzuk etxe sarreran jartzen dira lore-sorta osatuta eta beste batzuk etxean gordetzen dira...\nIntsusa-lorea (Sambucus nigra) San Joan eguneko goizean errekan sartuta hagineko minari aurre egiteko erabil daiteke.\nLeku batzuetan ekaitz eta tximisten aurka sua egin eta ereinotz-adarrak (Larus nobilis) erretzen dira...\nHazparnen kardulatza (Cirsium sp.) landatzen dute gari-soroan eguzkia irten aurretik, horrela gari arteko kardulatz guztiak desagertzen omen direlako...\nSan Joan lorea (Leucanthemum vulgare), lore-sortako bat\nEkainaren 23ko gau honetan, ehunka -agian milaka- urteetako ohiturari eutsiz baserritarrek euren soro bazterrak zeharkatuko dituzte, lasto-sortak sutan daramatzatela, uztak etsaietatik babesteko asmoz... Gauaren etsaia eguzkia dugu, eta sua haren aitzindari eta ikurra. San Joan sua.\nKontsumismoaren kulturan bizi gara. Dena da erostea, edukitzea, gordetzea... Kontsumismoak inguratzen gaitu edo bete betean harrapaturik gauzka. Hainbatek dirutan neurtzen dute daukatena eta direna.\nApalenek eta zoriontsuenek, bazterretik, gogorarazten digute ez dela zoriontsuago gehien daukana ezpada ze gutxien behar duena!\nAzkenik, esango digute, diruak ez duela zoriontasuna ekartzen baina bide horretan lagundu ahal duela.\nOrain eurotan pentsatzen dugun arren badira pezeta ahaztu ezinik bizi denik. Dagoeneko gutxi dira ogerlekotan zenbatzen dutenak daukatentxoa eta are gutxiago errealetan egiten dituztenak kontuak.\nGuk nahi barik ere, beste garai bateko kultur(ar)en oinordekoak gara... eta darabilgun hizkuntza horren erakusgarri da. Hona adibide bat:\nTxikitatik entzun izan diot amari, gaizki jokatuz gero txotxikirik ez nuela ikusiko, eta, 25 pezetako paga buruan, txintxo ibiltzen ahalegintzen nintzen.\nGeroago jakin nuen, ni jaio aurretik bazela txori-aundixa izeneko txanpon bat, txotxikixaren balio bikoitza zeukana. Hala esaten zitzaion Mutrikun behinik behin.\nGutxi balio duen ezertaz aritzean, neure inguruko askok lasai-lasai esan ohi du bi txakur txiki balio duela. Erdaldunek diru faltari estar sin perras esaten diote.\nBitxia da hizkuntza, diruari animalien izena? Tira ba.\n5 zentimoko txanponari txakur txikia edo txori txikia esaten zitzaion. 10 zentimokoari berriz, txakur handia edo txori handia. Erdaldunek perra chica eta perra gorda erabiltzen zuten hurrenez hurren.\nTxakur-diruaren aurkia. Ezkerretara txakur handia eta eskumatara txakur txikia.\nTxakur-diruaren atzealdea edo ifrentzua.\nGogora dezagun TXANTXIBIRI kantaren pasarte hura:\nEsaten du konfiteroak (bis)\nEsapide batzuk bizi-bizirik segitzen dute gaur egun:\nBatere dirurik gabe gaudela esateko:\nTxakur txikirik gabe nago.\nTxori txikirik gabe nago.\nEstoy sin una perra.\nZerbaitek diru gutxi (edo... ez hainbeste) balio duela esateko:\nEso cuesta cuatro perras.\nHorrek bi txori/txakur handi balio du.\nGaztelaniazko “calderilla” esateko Kirikiño idazleak txakur-dirua erabiltzen zuen:\nOrdura-arte eleiz atan, alako eske-aldietan, ez ei-zan txakur-dirua baño ikusten (Bigarren abarrak, 1930).\n1870etik gerra ostera arte kobrezko bost eta hamar zentimoko txanponak erabili ziren. Txanpon horietan, orduan Espainiaren ikurra edo sinboloa zen lehoia azaltzen zen. Herritarrek txantxetan lehoia baino ‘txakur handia’ zirudiela esaten hasi ziren. Azkenik izendapen hori hartu zuen 10 zentimoko txanponak.\nTxakur txikia edo txori txikia\nTxakur handia edo txori handia\nTxanpon horiek gerra ostera arte erabili ziren. Desagerrarazteko saiakera bat baino gehiago egon bazen ere, 1941eko urriaren 29an debekatu zirenera arte erabili ziren.\n1940an, Francoren agintepean, 5 eta 10 zentimoko txanpon berriak egin zituzten, aluminiozkoak. Txanponotan lantzadun zaldizkoa ageri zaigu lehoiaren ordez. Hala ere izenak eta izanak bat egin ez arren txakur handi eta txikiek jarraitu zuten guztion ahotan.\nEzin izan dut argitu izenaren jatorria. Hasiera batean Francoren agintepean egindako txanponetan agertzen zen arranoa izendapen honen atzean egon zitekeela pentsatu nuen, baina, izenok gerra aurrekoak direnez...\nBilbon argitaratzen zen Euskalzale astekarian, 1897an, honakoa agertzen da: Astebete igaro ezkero, gei bakoitza “txori andi bat”.\nEz dut uste Mutriku eta inguruko herritarrek txanponetako lehoia ikusi eta txoria zela esango zutenik!!\nGaur hona ekarri dudan honek erakusten du herri-hizkeraren bizitasuna.\nHizkera informalean sortzen diren esapideen atzean sormen gaitasun itzela dago, hizkuntzaren beraren osasunaren erakusgarri izan ohi dena. Gaur egun ere euskaldunok jarraitzen al dugu esapide, metafora eta konparazio biziak sortzen?\nGaztelaniaz garai bateko berbak dira:\nPasta; guita (dirua), pavo (5 pezetakoa, ogerlekoa), libra (100 pezetakoa), canelo (100 pezetako billetea), talego; papel; loro (1.000 pezetakoa), kilo (milioi bat pezeta)...\nBadago bizirik dagoenik: Estar sin un duro; Estar sin blanca... (Guztiak garai bateko txanponak).\nEuskaraz ere badira...\nArditik ere ez zeukan gajoak. [Ardit: balio gutxiko dirua]\nXemaikorik gabe egotea. [Xemaiko: 5 zentimoko txanpona; Jatorria ‘sei marabedikoa’].\nSimon egon. (Batere dirurik gabe egotea).


53R61-ren bloga » Blog Archive » Bideojokoak gomendatzen martxoa 2011\n« bideojokoak gomendatzen otsaila 2011\nBideojokoak gomendatzen apirila 2011 »\nBideojokoak gomendatzen martxoa 2011\nIsaac Clarke igeniaria bueltan da espazioan girotutako abentura odoltsu batekin. Koman egon eta gero, bere onera itzuliko da eta hiri handi baten barruan ikusiko du bere burua, The Sprawl izeneko hirian. Eraso alienigena batetik onik atera den pertsona bakarra da eta hori izango da bere amesgaiztorik handiena. Bere zoramenari aurre egin beharko dio gobernua atzetik duela. Hiria Necromorphs izeneko munstroetatik askatu beharko du.\n2027. urtean gaude. Munduak energia eta ekonomia krisiak jasan ditu hamarkada batez, gainbehera etorri arte. Sasoi batean Amerikako Estatu Batuak indar handiena izan ziren eta orain Ipar Koreak inbaditu egin du. Hirietako merkataritza guneak, auzoak eta kaleak guda zelai bihurtu dira; erresistentzia zibila askatasuna lortu nahian borrokatzen ari da. Hori da THQ etxeak argitaratutako bideojoko berriaren abiapuntua. Tiroka ibiltzeko akzio jokoa da.\nTop Spin 4 (Xbox 360, PS3, PC)\nTop Spin 4 2K games etxeak egindako tennis joko bildumaren laugarren atala da. Kirol simuladore bat denez, egileak tenislarien mugimendu eta aurpegiak are sinesgarriagoak izan daitezen saiatu dira. Soinua benetako tenis zelaietatik atera dute eta garai guztietako jokalari famatuenekin jokatu ahal izango dugu.\nGaztezulo aldizkariarentzat idatzi dudan artikulua.\nThis entry was posted on Astelehena, martxoa 7th, 2011 at 7:14 pm\tand is filed under Bideojokoak. You can subscribe via RSS 2.0 feed to this post's comments. You can comment below, or link to this permanent URL from your own site. Your comments will appear immediately, but I reserve the right to delete innapropriate comments.\nBlog honek Spam Karma 2 erabiltzen du eta ez du Spam-ik onartzen: 700911 Spam janda eta zenbatzen...


kritiken hemeroteka » Bihotzaren gerrak\n« Indarkeria hemen | Portu onera bidaia »\nBihotz bi / Ramon Saizarbitoria / Erein, 1966\nBihotzaren gerrak Felipe Juaristi / El Diario Vasco, 1997-03-15\nIzenburuaren azpian dauden hitzak egin zaizkit deigarriak. “Gerrako Kronikak”, hain zuzen; izan ere paralelismo nabarmena baitago, antz handia alegia, benetako gerra anker, krudel, zentzurik gabe horren eta beste ohiko, egunerokoaren artean. Gizon-emakumeek elkarrekin daramaten bizitzak askotan baitu gerraren itxura, armistizioarena bainoago. Bi gerra horien kronika, paralelismo zehaztu hori dakar Ramon Saizarbitoriak azken nobela honetan.\nEsan dezadan lehen-lehenik, egilearen beste nobelen aldean arras ezberdina dela honako hau. Saizarbitoria kontalari hotza izan da, edo saiatu da behintzat, goiko talaiatik behekoen abenturak (miseriak, ustekabeak, gertaera zorionekoak) kontatzen, arrazionalki eta objetibotasunez. Arrazionalismoa da hain zuzen “Bihotz Bi”ko pertsonaiaren (gizonezkoa bera) ezaugarririk nagusiena. Arrazionalismoak, noski, bere tranpak ditu eta horietako batean eroriko da kontalaria. Den-dena arrazoiaren argira ikusi behar horrek bihurtuko du, nolabait esateko, paranoiko. Entzun dituen istorioak halamoduzkoak direlako edo, emaztearen kontrako gerrari ekingo dio. Hipotesi bat besterik ez da, narratzaileak ez baititu garbi azaltzen zein diren bere arrazoiak, zioak, motibazioak horretarako. Beharbada, ez dagoelako inongo arrazoirik; beharbada, paranoia horixe delako, arrazoirik gabe jokatzearena. Nire suposizioak dira eta esan behar dut zer pentsatua eman didala nobelaren irakurketak. Azken finean, Saizarbitoriak, batzuetan esajeratu samarturik bada ere, gizon-emakumeen mekanismoak deskribatzen baititu, etxeko eremuan topo egiten dutenean gertatzen diren liskar, gaizki ulertuak, bihozgabekeriak. Gainera dezadan nobela hau lehen pertsonan kontatuta dagoela, haseratik bukaeraraino. Pertsonaia lekuko izateaz gain, bere bizitzaren narratzaile bihurtu da.\nGero, fijazioak daude, idazlearenak berarenak direnak gehinenetan eta bere nobeletan lehenago ere agertu izan direnak. Baina nobela honetan balio anekdotikoa gainditzen dute eta pertsonaiaren tipologian barneratuz, bera hobeto ulertzeko lagungarriak dira. Idazkera bera ere da nobela honetan kaotiko samarra, ez-arrazionala esango nuke, jirabira eta buelta asko ematen baititu, hari-matazatik zehar, hasierako kokagunea aurkitu arte. Alaia ere bada, ironikoa eta lirikoa (badakit Saizarbitoria lirikaren kontrako boxeolari dela), baina berdin dio. Liburu sujerentea da, indiferente uzten ez duena.


2020an gobernuek Amazoni egindako erabiltzaileen datu eskaerak %800 igo ziren - Iametza Interaktiboa\nAmazonek bi urtetik behin gardentasun txosten labur bat argitaratzen du. Bertan jartzen duenez, gobernuei emandako datuen artean daude erabiltzaileek egindako produktuen bilaketak eta Echo bozgorailu adimendunaren eta Ring segurtasun sistemen datuak.\nFinancial Timesek duela gutxi argitaratu zuenez, AEBetako poliziak 2.000 aldiz eskatu du sarbidea jendeak etxean dituen Ring bigilantzia gailuen bideo edukietara.\nHistorikoki AEBetako agintariak izan dira datu eskaera gehiena egiten zituztenak, baina azken txostenean ageri denez, eskaeren %42 Alemaniako gobernuak egindakoak dira. Bigarren postuan Espainia dago %18arekin, eta ondoren Italia eta AEBak datoz bakoitza %11arekin.\nSean Bonner (CC BY-NC-SA 2.0)


Zelan argitaratu ZuZeu.eus horretan – Harpausoak\nZelan argitaratu ZuZeu.eus horretan\nArgitaratze-data 2017-01-30 2017-01-30 Kategoriak Denetarik\nAurreko batean, blog honetan, ZuZeu.eus blogean izena emateko eta editatzeko argibide batzuk eman genituen. Ikasgelan, askotan, ahoz komentatu dugu gure idazlanari balio erantsia emateko, gure idazlana argitaratzeraino eramatea komeni dela…\nBaina badirudi batzuei ahaztu egin zaizkiela argitaratzerainoko prozesu horretako zenbait urrats!\nEz genituzke gure zirriborro landu gabeak argitaratu beharko!\nArgitaratzeraino eramango gaituen prozesua, askotan esan dugu, ez da erraz burutuko.\nGai egoki bat hautatu behar dugu. Interesgarria, polemikoa, hunkigarria…\nGai hori ezaguna ez bada agian labur azaldu beharko genuke, bestela, kaka esplikatzen ibili gabe, gaiari buruz gure iritzia, gure tesia idatzi beharko genuke. Honi Z1 deitzen diogu. Lehen zirriborroa.\nAutozuzenketa egin behar dugu; soberakinak baztertu, mamiari eutsi. Zuzentzaile automatikoa erabili. Euskalbarreko hiztegietan zalantzak argitu… Z2.\nIkaskideen laguntza eta ekarpenak batu. Guretzat argi dagoena, lagunarentzat argi ez badago, hobetzeko zerbait egongo da. Lagunak galderak eta ekarpenak egiten badizkigu, Z3 bat badugu. Horretarako daukagu wiki bat; idazketa kooperatiboan elkarri laguntzeko.\nLagunak animatzen bagaitu eta artikuluak euskal blogosferan interesa sor dezakeela uste badugu, irakasleari mezua bidaliko diogu gure artikulua bere ‘itxaron gelan’ sartzeko. Irakasleak azken zuzenketa eta ekarpenak egin beharko lituzke. Horrekin Z4 bat lortu dugu.\nZuZeu.eus horrek, beste blog guztiek bezala, testuarekin batera irudi edo argazki esanguratsu bat gehitzea eskertuko lukete. Edo bideo bat. Testua irudiaren osagarri izan daiteke. Edo irudia testuaren osagarri. Edo elkarren osagarri. Bideoekin ere berdin. Baina irudiak-eta, ez dute copyright baten menpekoak izan behar. (Ikasgelan azaldu dugu nola lortu copyright horren zama ez duten edukiak).\nAutozentsura, neurriz. Egin dugun idazlana besteen interesa piztuko ez duela pentsatzen badugu, hobe ez argitaratzea. Lagunek edo irakasleak animatzen bagaituzte, hobe argitaratzea.\nIzenburua. Laburra bai, baina ahalik eta erakargarrien. Zein da izenburu erakargarriago? A ala B: A. ‘Etorkinak’ / B. ‘Utikan etorkinak’; A. ‘Heriotza zigorra’ / B. ‘Heriotza zigorraren alde’; A. ‘Ehiza’ / B. ‘Ehiza debekatu dezagun’; A. ‘Zezenketak’ / B. ‘Zezenketak ez, eskerrik asko’.\nIruzkinak. ZuZeu blogean, eta blog honetan, artikuluak argitaratzeaz gain, iruzkinak argitara daitezke. Horretarako ez dira hainbeste zirriborro ondu behar: Z1, Z2, Z3… Gure intereseko artikulua irakurri, gure lagunarena baldin bada, interes pittin bat izan beharko, eta idatz dezagun gure iritzia. Lagunaren tesiaren alde edo kontra. Adeitsu baina irmo.\nZenbatu dezagun hamar arte artikulu bat argitaratu baino lehen. Iruzkin bat argitaratu baino lehen. Ez gaitezen kikildu. Ez gaitezen gehiegi harrotu. Eroriz ikasten da oinez eta idazten ikasiko dugu hobeto idazten baina ZuZeu.eus blogeko erredakzioko kazetariei ez diegu gure idazlanak zuzentzeko ardura emango. Gure lana, ondo burutua, oparituko diegu.\nEa aurreko dekalogoak hurrengo batean gauzak hobeto egiten laguntzen digun eta azkenik gutariko batek GAZTEA saria eramaten duen. Unibertsitatera iritsi baino lehen 😉\nZuzentzaile automatikoa erabili gabe ere, ZuZeu.eus horretan argitaraturik agertu den artikulu baten zatia, Z1 itxurakoa\nLaburpen hitzak nola argitaratu,nola editatu,zer argitaratu,ZuZeu,ZuZeu.eus


Aukera Alemania | etorkizun hobea sortu\nAtsedenaldi laburra Bavarian\nMinimalismoa - Mugarik gabea\nAmazon babesten du\nSystem Sprenger - tenperatura bizkorreko neska bat\nGure kontsumoak oihana nola suntsitzen duen eta zer aldatu dezakegu horren inguruan\nEmakumeen boterea itsasoan | 1. Ortzadar gudari ofiziala III\nGreenpeace-k nola funtzionatzen du?\nBastelanleitung arkatz kutxa xanpu botilaz egina\nOpencast nirea Garzweiler (1985 to 2016)\nKlima-aldaketaren aurkako 22 asmakizunak\nCarolin Kebekus: Publizitate sexista | Pussy Terror TV\nKlimaren babesa: Politikak huts egiten du\nAnimalien Munduko Eguna 2019: Animalien eskubideen aldeko ekintzaileak animalien eskubideen urraketak dira\nin Alternatibak eta iritziak, Deutschland\nin Alternatibak eta iritziak, Deutschland, Gizarte zibila eta GKE\nMunduko Vegan 2019\nin Deutschland, Gizarte zibila eta GKE\nGaur egungo gazteak: ezagutu beharko zenituzten ingurumen aktibistak\nDigitalizazioa eta sexualitatean duen eragina\nin Deutschland, errezeta\nBegetarianoa, merkea, osoa\nGure babesle nagusiak\nin Deutschland, bidaia aholkuak\nof Nina von Kalckreuth\nHegaldiak murriztu nahi dituzten baina opor zirraragarriak galdu nahi ez dituztenek alternatibak pentsatu ditzakete. Europan aukera asko daude [...] Gehiago\nProstimme Contra ahotsa\nin Deutschland, Kontsumo iraunkorra\nTonarako joera - aguakateak\nNork ez daki: "Superfood Bowl" osasuntsu bat hipster Instagram-eko argazkientzat, guacamole gisa festetan edo, besterik gabe, arrautzarekin txigortutako gosaltzeko [...] Gehiago\nZenbat janari botatzen dituzu? Errezetak sobran\nJanaria botatzen ari zara? Jende gehienak erantzungo luke: "Ez!" Baina zenbakiek beste zerbait esaten dute: Elikadura eta Nekazaritza Ministerio Federalaren arabera, "denek botatzen dute [...] Gehiago\nBenetan bideragarriak al dira CO2 helburuak 2050?\nZer moduz zure aztarna ekologikoa nola neurtzen den jakitea? Emaitzak espero zenuen bezala izango al dira? Urtean [...] Gehiago\nGorde janaria - aplikazio lagungarriak zuretzat\nInoiz galdetu al zaizu nondik datozen janari soberak jatetxetik? Edo supermerkatuko janaria? Zenbait aldiz janaria zeure buruari botatzen al diozu, [...] Gehiago\nArdoa, basoa, erresistentzia - udazkeneko txangoa Renania Palatinatua\nRenania Palatinatua, "German Toscana" izenaz ere ezaguna da udazkenean kultura zaleentzat. Horren arrazoia ez da mahats bilketa soilik, une honetan […] Gehiago\nin Deutschland, Aholkuak\nErleak gorde ditzakezu! 5 etxeko aholkuak\nLorategi zaindua eta modernoa gaur egun etxe gehienen aurrean aurki daiteke. Ulertzekoa da, belarra moztea eta belarra ez direla jende askoren zaletasun gogokoenak, baina [...] Gehiago\nPosible al da sistema immunologikoa arnasa kontrolatzea? Gaixotasunen prebentzioa al da? Zein da zure gorputzaren gaineko borondatea? Hauekin eta beste askorekin [...] Gehiago\nPalma olioa: paketearen atzealdera begiratzen al duzu?\nMundu osoko oihanak era askotara eta helburu desberdinetarako garbitzen ari dira. Horrek hainbat arazo dakartza [...] Gehiago\nLurzorua: zaborrez osatutako etxea\n7 Akzioak8 Botoak\n"Zaborra urrea da". Michael Reynoldsek maiz entzuten duen adierazpena da. Duela ia 50 urte, lehenengo Earthship [...] Gehiago\nin Deutschland, Aholkuak, bideoak\nPoetry Slam - 21-en arte ezaguna. mendeko\nQuelle Ia 13 milioi klikekin, Julia Engelmann-ek egindako bideoa 2013 urtetik aurrera bere poesia slam antzezpenarekin klasiko bihurtu da. Haien hunkigarria [...] Gehiago\nDepresioa: terapeuta batek edo aplikazio batek lagunduko al dute?\nImajina al zenuke, eguneroko bizitzan emozionalki estresatuta sentitzen bazara, aplikazio batekin hitz egitea? Buruko osasun arretaren alderdi kritikatuetako bat [...] Gehiago\nPro eta contra eztabaida: Burnout gaixotasuna kontzeptu gisa ICD-11\nBurnout termino arrunta da, batez ere lantokian. Depresio forma berezi bat da gainkarga / nekea egoera deskribatzen duena [...] Gehiago\nin Deutschland, bideoak\nBotikak Alemanian: elektrizitate eta urik gabeko bizitza | WDR dokumentala\nGoizero kandela argiaren eta potentzia mugatuaren sailkapena esnatzeko - batzuentzat, hori da egunerokoa. Gaur egun, jende askok daki modu iraunkorrean [...] Gehiago\nOktoberfest ingurumena errespetatuko da\nGaragardoa, haragi tona eta milaka bisitari Oktoberfest-en zeuden aurrez, ez nahitaez ingurumena babesteko. Baina kontzientzia eta arreta gero eta handiagoarekin [...] Gehiago\nin Alternatibak eta iritziak, Deutschland, Ekitaldiak eta erakusketak\nBerriz ere ausartu nintzen bi urtez Municheko Wiesnera joatera. Hala ere, nire esperientziak objektiboki probatzen ditut [...] Gehiago\nPlastikozko kosmetikoak - arreta eskaintzeko aholkuak\n15 Euro-ko kate-arropa dendetako jertse usaina duen industrian jantzitakoa ez zen artile merino onenarena, baina plastikozko poltsa batena [...] Gehiago\nErabiltzaile aurreratuentzako ingurumena babestea. # 3 aholkua\nNork ez du marrubi-bainila-plastikozko Oethker Doctor Doctor Oethker gozogintzaren usaina duen xanpu anti-koipe merke batekin garbitu? Alternatiba [...] Gehiago\nin Deutschland, Ekimenak eta eskaerak, Gizarte zibila eta GKE\nPetizioak eta ekimenak Alemanian\nof Helmut Melzer\nHemen, Alemanian dauden egungo eskaerak eta ekimenak biltzen ditugu. Gehiago\nNori ez zaio gustatzen krepeak jatea? Zenbait plater batzuetan, vegan ez direnak, bata edo bestea pasatzen da jatearen poza. Hau ez da [...] Gehiago\nin Deutschland, Kontsumo iraunkorra, Aholkuak\nErabiltzaile aurreratuentzako ingurumena babestea. # 2 aholkua\nBiltegiak ez diren dendetan erosketak Orain arte, hiri guztian ontzirik gabeko dendak daude. Inguruan jan behar duzuna joan behar duzu [...] Gehiago\nNaturako pigmentuak - La Gomera\nKanarietako motxilarekin hiru asteko oporretan jende interesgarria ezagutu genuen. Batez ere La Gomera "hippie uhartean" [...] Gehiago\n# 1 aurreratuarentzako ingurumena babestea\nAholkua 1: Bigarren eskuko erosketak Bigarren eskuko erosketekin hauts hautsez betetako XXL arropa pentsatzen nuen [...] Gehiago\nMusulman guztiek gauza bera pentsatzen al dute? Jubenilen bideoa\nIturria "Musulman guztiek berdin pentsatzen al dute?" Galdera hau Youtube kanaleko Jubileoa da. Kritikoki, sei musulmanen ikuspegi ezberdinak eztabaidatzen dira beren artean. [...] Gehiago\nin Alternatibak eta iritziak, Deutschland, bideoak\nEsku-hartzea edo garapena - Emozioak irakurtzeko betaurrekoak\n3 Akzioak1 iruzkin11 Botoak\nEmozioak aitortzen dituzten betaurrekoak zirela entzun nuenean egin nuen lehenengo pentsamendua: etorkizun beldurgarria eta pentsatzeko modua manipulatu genuen. Ondoren, bota [...] Gehiago\nin Deutschland, Ekitaldiak eta erakusketak\nMunich - Kartelen atzean dagoen jendea\nNortzuk dira kartelen atzean dauden pertsonak? Nork egin du kartelik zintzoena? Zein adierazpen gogoratuko dituzu gero? Itsasoaren ondoan [...] Gehiago\nAgintzen dutena benetan entregatzen duten produktuak\nGoizean kafea bezain normala da: erosten ditugun produktuetan publizitatea. Ohikoa da, halaber, jendeak publizitate hori jakitea [...] Gehiago\nin Alternatibak eta iritziak, Deutschland, bidaia aholkuak\nTokiko esperientziak Tenerifen\nNeguan Kanariar Uharteetan gure hiru asteko (biziraupena) oporretarako ez genuen ezer aurreikusi - ez ostatu, ez tokirik, ez garraiatzerik. Hegan egin besterik ez dugu egin [...] Gehiago\nFuture Friday for - Motibazioa vs. demotivation\nDuela denbora gutxi, azkenik, Regensburg-en "Friday for Future" manifestazio batera egin nuen. Niretzat amets bat pertsonalki, [...] Gehiago\nMundu osoan: 20.9-en klima babesa lortzeko deialdiak eta grebak.\nMundu osoko greba datorren ostiralean, 20. Iraila Milaka klima gehiago babesteko (edo suntsiketa txikiagorako) .Datuen eta dagozkien estekak dituzten demoen ikuspegi orokorra [...] Gehiago\nin Deutschland, Kontsumo iraunkorra, bideoak\nGrüner Knopf: Zer dago eko-etiketa berrian?\n5 Akzioak2 iruzkinak11 Botoak\nof Karin Bornett\n14 urteren ondoren: Klaus Milke-k Silvia Kreibiehl-en esku utzi zuen Germanwatch-eko presidentzia\nGaur, Germanwatch garapen eta ingurumen erakundeak fase berri bat hasi du: 14 erakundearen gidaritzapean, Klaus Milke buru izan da [...] Gehiago\nin Alternatibak eta iritziak, Deutschland, Kontsumo iraunkorra, bideoak\nRita Apel - Max eta Moritz\nin Alternatibak eta iritziak, Kontsumo iraunkorra, Aholkuak\nEkosistema hobetu eta aurreztu: erosi bigarren, partekatu eta konpondu\nDirua aurreztean zure eko-oreka hobetu nahi duzu? Aukera asko daude. Gauza zaharrak konpondu ditzakezu, berriro jantzi Alemania Berrian. Hiri askotan [...] Gehiago\nErradiazioaren energia irabazten du\n"Egun batean, auto eta kamioi bakoitza erradiazio mota guztietatik energia ateratzen duten neutrinoak dituzten zelulekin hornituta egon daiteke. Energia eskakizun handiagoagatik soilik [...] Gehiago\nin bideoak, Gizarte zibila eta GKE\nIruzkina IPCC txostena | # eskatutakoa | WWF Alemania\nHori izan zen Mugarik Gabeko Medikuen aldeko apustua\nMugarik Gabeko Medikuak - Nor gara eta zer egiten dugu\nMexiko: Rarámuri beraien existentziaren aldeko borroka\nEren Keskin ez da beldurtzen\nTortura gelditu: gure ondarea - gure etorkizuna\nin global, GKEen berriak, bideoak, Gizarte zibila eta GKE\nNor da Amnesty International?\nin Alternatibak eta iritziak, global, bideoak\nin Alternatibak eta iritziak, Ekimenak eta eskaerak, bideoak\nRWE Hambacherrek basoa eta herriak nola mehatxatzen dituen\nIPCC-ari buruz jakin beharko zenituzkeen 5 gauzak\nin Ekitaldiak eta erakusketak, bideoak\n"Europa, esnatu": Berlingo Amnistiaren Gaztearen ekintza 14.05.19-en\nKlimaren egungo konferentzia - 5 IPCCi buruz jakin beharko zenukeen gauzak\nEskerrik asko ikusteagatik! Bideoa gustatzen zaizu? Idatzi iruzkinetan eta harpidetu gure kanalera: https://www.youtube.com/user/GreenpeaceDE?sub_confirmation=1 Egin kontaktuan **************** ************* [...] Gehiago\nAukera iraunkortasunari eta gizarte zibilari buruzko "plataforma sozialaren plataforma" idealista, guztiz independentea eta globala da (2014 geroztik alemaniar hizkuntzazko inprimatutako aldizkari gisa ere eskuragarri dago). Elkarrekin alternatiba positiboak erakusten ditugu arlo guztietan eta berrikuntza esanguratsuak eta aurrera begirako ideiak onartzen ditugu, eraikitzaile-kritikoak, baikorrak, errealitatearen oinarrian. Aukerak komunitateak albiste garrantzitsuak eskaintzen ditu eta gure gizartearen aurrerapen garrantzitsuak dokumentatzen ditu. INFORMAZIO GEHIAGO


Elektrizitate instalazio zaharrak: Elektrizitate instalazioa berritzea profesionalen kontua | Aldizkaria | EROSKI CONSUMER\nKanal honetan zaude: Brikolajea\nElektrizitate instalazio zaharrak: Elektrizitate instalazioa berritzea profesionalen kontua\nMantentze egoera egokia berma dezakeen aldizkako ikuskapenik ez da egiten eta, gainera, horrelako ziurtagiririk ez dago\nEstatistikek adierazten dutenez, Espainiako hamar etxebizitzatik ia zazpik ez dute elektrizitate instalazio egokirik. Arrisku bizieneko etxaldeak 1973 baino lehenago eraiki zirenak dira, ordura arte aplikatzeko moduko inolako arautegirik ez baitzegoen. Korronte-hartuneen segurantziarik eza eta pizgailu akastunak dira etxeen segurtasuna bermatzea galarazten duten bi arrazoi nagusiak. Horiei beste bat ere gehitu behar zaie: aparatu horien kontserbazio ona berma dezakeen aldizkako ikuskapenik ez egitea, oro har. Argi utz dezagun prebentzioa, zaintza, mantenu eta erabilera egokia direla suterik ez gertatzeko giltzarriak.\nElektrizitate instalazioek Espainian Behe-Tentsioari buruzko Araudi Elektronikoa (BTAE) bete behar dute. Arautegi honek, dena den, ez du eraginik 1973 baino lehenago eraikitako etxebizitzetan.\n1973 eta 1985 urteen artean eraikitako etxeak ere "potentzialki ez segurutzat" jo daitezke, babes-diferentzialik ez dutenean: elementu hori, izan ere, urte hartatik aurrera bakarrik hedatu zen.\nEraikuntza berriko etxebizitza bakoitzaren barnean dagoen bezalako aginte eta babes koadroa etxebizitza zaharretan ere instalatzea aholkatzen da, horrela higiezin hauek seguruago gertatuko baitira.\nLaburbilduz, etxebizitza zahar batean bizi bazara, oso litekeena da elektrizitate instalazioa guztiz segurua ez izatea baina, hori hobetzen inork behartuko ez zaituenez, zure nahiaren araberako erabakia hartu beharko duzu: bere hartan utzi edo aldatu.\nElektrizitate instalazioak segurtasun bermeak beteko baditu, Espainiako Industria eta Energiaren Zuzendaritza Nagusiak baimendutako instalatzaile batek egin behar du.\nIkuskaraz ezazu etxeko elektrizitate instalazioa, egungo aparatu elektrikoek korronte karga handiagoa eskatzen dute eta.\nZeinahi konponketa-lan egin aurretik, deskonekta ezazu korronte elektrikoa.\nInstalazio eta aparatu elektrikoak maneiatzeko, eduki eskuak lehor-lehor. Ez jardun, era berean, oinutsik edo oinak busti edo hezerik.\nLana zirkuitu batean egin behar baduzu, deskonektatu pizkailu nagusia eta atera fusiblea.\nKontagailua aldatu nahi baduzu, jo ezazu konpainiara. Matxurarik gertatzekotan ez zaitez konpontzen saia, hor ibiltzearren zigorra jaso zenezake eta.\nInstalazioa berritzea erabaki baduzu instala itzazu ahalik eta argi-puntu, entxufe, telefono (Internet...) eta telebista-hartune gehien, batez ere obrarik egin behar denean. Hasiera honetan gastu handiagoa eragingo badizu ere, gerora molestia eta obra txiki asko egiteari saihestuko diozu horrela.\nEz luzatu hari malgurik lotuneak eginez, hariak bihurrituz eta gune hori zinta isolatzailez estaliz. Horrelakoak egitea BTAE berriak debekatua du eta larrialdi kasuetarako behin-behineko baliabide hutsa soilik izan daiteke.\nPremia larria dela medio, bi eroaleren artean hariak bihurrituz lotunea egin behar baduzu, saia zaitez loturak bata bestetik aldenduak ezartzen.\nEgin lotura seguruak, berariazko erregeleten bitartez.\nEgiazta ezazu erretentzio bitarteko metalezkoetan dautzan eroale biluziek kontaktu ona egiten dutela.\nErretentzio-torlojua ezartzeko eroale baten mutur biluzi bat kiribildu behar baduzu, bira ezazu haria erloju orratzen norabideaz beste aldera; horrela, torlojua biraka sartzean haria ez da kaltetuko.\nEz ezazu eraman inola ere hari malgurik alfonbra azpitik.\nEz erabili ohiko grapak haria pareta edo hormari itsasteko: horiek isolamendua eten eta kontaktua egin lezakete.\nHorrelakoak finkatu aurretik, marka ezazu kokagunea.\nIpin itzazu atea irekitzen den alderdian, denak altuera berean (piztu eta itzaltzeko imintzioa automatikoa izan dadin) eta gelaz kanpo, sartu aurretik argia piztu ahal izan dezazun, ilunpetan bila ibili behar izan gabe.\nInstala itzazu pizkailu samurrak, haurrek ere erraz eragin ditzaten.\nEgiazta ezazu pizkailu berria eta zaharra mota eta ezaugarri berdinekoak direla.\nEntxufea ordezkatu behar duzunean, ekarri aurrekoaren berdin-berdina: hari eta borne kopuru berekoa, etc.\nEntxufea hiru harikoa bada, konekta ezazu lehendabizi lurrekoa (eskuarki, berde-horia) dagokion bornean (hiru lerro paralelo gainjarriez adierazitakoan).


Gaur izan da uztaileko azken azoka - Goierriko Hitza : Goierriko Hitza\nGaur izan da uztaileko azken azoka\nEgun bat aurreratu dute aste honetan Ordiziako feria bihar jai eguna dela eta. Uztail bukaera izan arren bazen mugimendua Ordiziako plazan.\nBezero ugari hurbildu dira azokako produktuak erostera / Argazkia: Xabier Regil\nGaurko egunez, asteartea, izan da Ordiziako azoka aste honetan. Bihar San Inazio eguna dela eta, egun bat aurreratu dute asteroko hitzordua. Goizeko lehen orduan jende gutxi zebilen arren, apur bat beranduago jendea agertzen hasi da eta dezenteko mugimendua aurkitu zitekeen plazaren bueltan.\nLoreena izan da goizean jende gehien pasa den postuetako bat, ilaran itxaron beharra ere egokitu baitzaie bezero batzuei. Aipatu behar da zenbait postu hutsik zeudela, baina ulergarria da, Beasaingo azoka ere gaurko egunez egiten baita.\nSan Inazio sagarra eskuragarri\nAzokan gaur aurkitu genezakeen berritasunetako bat San Inazio sagarra izan da. Aipatu digutenez, San Juan sagarraren tankerakoa da, baina San Inazio egunaren inguruan biltzen dena. Kiloa 3€-an eros zitekeen.\nSan Inazio sagarraz gain beste hainbat produktu aurki zitzakeen bertara inguratzen zenak. Pipermin kiloa 10-12€ inguruan zegoen; leka gorria, berriz, 5-6€ inguruan kiloa. Azken hauei dagokionez, gainera, kantitatez ugaritzen ari omen dira.\nMikologia atalari dagokionez, bazen aukera. Axun Etxeberriak kilo bat gibelurdin 25€-an zuen. Lasa eta Barcinak bien artean 59kg onddo, 15-25€ artean kilo; eta 58kg zizahori, 18€-ren bueltan kiloa.\nDatorren astetik aurrera feria berriro asteazkenetan izango da.


Kote Cabezudoren bosgarren epaiketa atzeratu dute - Irutxuloko Hitza : Irutxuloko Hitza\nKote Cabezudoren bosgarren epaiketa atzeratu dute\nElkarretaratzea, Kote Cabezudoren aurkako epaiketa batean. (Argazkia: Iñaki Agirre)\nGaur zen egitekoa Kote Cabezudo argazkilari donostiarraren aurkako bosgarren epaiketa, baina atzeratu egin dute, defentsak kausaren inguruko dokumentu bat eskatu duelako. Epaiketa honetan ustez argazkilariak eskaera judizial bati muzin egiteagatik epaituko dute, adingabeko baten irudiak Youtubetik kentzea behartu baitzuen epaitegi batek, eta argazkilariak ez zuen agindua bete. Urte bateko kartzela zigorra eskatzen dute akusazio partikularrak eta Gipuzkoako Fiskaltzak ustezko delitu honengatik.\nKote Cabezudo Donostiako argazkilaria ustez 47 delitu egiteagatik dago ikertuta. Orain arte lau epaiketa izan ditu, otsailaren 17koa azkena: haren aurkako ikerketa judizial bat oztopatzen saiatu izanagatik zigortu zuen Donostiako Epaitegiak, eta 425 euroko isuna ezarri zion.\n2013an abiatu zen Kote Cabezudoren aurkako lehenengo auzia: lehenengo epaiketan, bi urte eta hiru hilabeteko kartzela zigorra ezarri zioten donostiarrari –2018ko maiatzaren 4tik dago Martuteneko kartzelan, behin-behineko espetxealdian–, salaketa jarri zuen biktimetako bat biluzik ageri zen bere argazki bat sareetan argitaratzearekin mehatxatzeagatik. Bigarrenean, bost hilabeteko espetxe zigorra ezarri zioten, justiziari kontratu faltsuak entregatu izanagatik, harentzako lan egin zuen adin txikiko modelo batek 18 urte baino gehiago zituela justifikatzeko. Zigor horren aurkako errekurtsoa aurkeztu zuen Cabezudok, eta oraindik ez da behin betiko epaia atera. Urtarrilean, hirugarrenez epaitu zuten argazkilaria, sare sozialetan neska gazte baten “argazki erotiko bat” argitaratzeagatik, justiziak irudi hori borratzeko agindu ondoren. Martxoan eta apirilean beste bi aldiz epaituko dute, ustez justiziaren beste bi agindu ez betetzeagatik.


Ahaldun Nagusia ‘La última guardia’ dokumentalaren estreinaldian izan da, Bizkaiko suhiltzaile batzuekin batera - Área de prensa - Bizkaia.eus\nAhaldun Nagusia ‘La última guardia’ dokumentalaren estreinaldian izan da, Bizkaiko suhiltzaile batzuekin batera\n2019(e)ko urriaren 29(a) 18:55\nProiekzioa Bilboko Azkuna Zentroko Auditorioan izan da eta 300 pertsona baino gehiago joan dira estreinaldira.\nBizkaiko Ahaldun Nagusia, Unai Rementeria, eta Administraziorako eta Erakunde Harremanetarako foru diputatua, Ibone Bengoetxea, izan dira Jon Cortegosoren "La última guardia" luzemetrai dokumentalaren estreinaldian. Proiekzioa Bilboko Azkuna Zentroko Auditorioan izan da eta 300 pertsona baino gehiago joan dira estreinaldira.\nIkusleen artean, 8 foru-parkeetako Bizkaiko Foru Aldundiko Prebentzio, Suhiltzaile eta Salbamendu Zerbitzuko hainbat suhiltzaile egon dira, batzuek oraindik lanean dihardutela eta beste batzuk jada erretiroa hartuta daudela. Gainera, Gipuzkoako, Arabako eta EAEko hiru hiriburuetako suhiltzaile-zerbitzuetako ordezkariei, Ertzaintzako 112 Larrialdiak Zerbitzuko, Osakidetzako, Bizkaiko Gurutze Gorriko eta Bilboko Portuko kideei ere luzatu zaie gonbidapena, zerbitzu horiekin egunero-egunero dihardutelako lanean eta dokumentalaren barruan ere lanean agertzen direlako.\n"La última guardia" dokumentalak Bizkaiko Urioste suhiltzaile-etxeko suhiltzaile baten, Javier Herrán, lanbide-ibilbidearen azken zatia erakusten du. Ondo prestatu eta koordinatutako talde baten gorabeherak erakusten ditu dokumentalak, bereziki erretiroa hartzear den eta erretiroa hartzeko unea saihestu edo atzeratu nahi duen suhiltzaile-etxe horretako kabo bitxienetako baten bizitza.


SEO/BirdLife erakundeak salatu du Avilako balio natural handiko eremu batean hiru golf-zelai eraiki direla | Consumer\nSEO/BirdLife erakundeak salatu du Avilako balio natural handiko eremu batean hiru golf-zelai eraiki direla\nProiektu horrek eragingo duen espezieetako bat arrano inperial iberiarra da.\nGaztela eta Leongo Juntak Villanueva de Gómezen (Ávila) hiru golf zelairen aldeko Ingurumen Eraginari buruzko Adierazpena (DIA) argitaratu du. Zehazki, natur balio handiko paraje batean dago, eta ez du bermatzen horiek mantentzeko behar den ura, Espainiako Ornitologia Elkarteak (SEO/BirdLife) salatu duenez.\nTalde ekologistaren esanetan, proiektu hau abian jartzeko beharrezkoa izango da babestutako lurzorua suntsitzea eta Villanueva de Gómezen balio ekologiko handiko pinudian 9.618 zuhaitz botatzea. Horrek Iberiar Penintsulako arrano inperiala bezalako espezieei eragingo die.\nSEO/BirdLifek esan du proiektu honen aurka dagoela, 143 biztanle baino ez dituen herri honetan proiektatutako 7.500 etxebizitzen salmenta erraztu nahi baitu, “ingurumenean inpaktu handia eragiteaz gain, irregulartasun ugari baititu”.\nIEAren arabera, ekimena jasangarria da, golf-zelaiak sei sektore planifikatutan eraikiko diren etxebizitzetako ur araztuarekin ureztatuko baitira. Hala ere, “sektore bakarra dago onartuta eta sektore horrek ez du ura bermatuta”, dio SEO/BirdLifek.\nGolf-zelaiak eta 7.500 etxebizitza eraikitzeak, bere kalkuluen arabera, pinudiaren baso-azaleraren %16 suntsitzea ekarriko du. Bertan, baso-hegazti eta harrapari ugari daude, eta horien artean, Iberiar Penintsulako arrano inperial pare bat, desagertzeko arrisku larrian dagoen espeziea.\neremuak golf-eu hegaztiak


Txikipedia:Margarita Nafarroakoa edo Angulemakoa - Wikipedia, entziklopedia askea.\nMargarita Nafarroakoa edo Angulemakoa\nMargarita Angulemakoaren erretratua.\nMargarita Nafarroakoa edo Margarita Angulemakoa Nafarroako erregina bat izan zen; 1492ko apirilaren 11an jaio zen Anguleman eta 1549ko abenduaren 21ean hil zen Odosen (Pirinio Atlantikoak). Literaturan ere aritu zen.\nHaren aita Karlos Orleansekoa zen, Angulemako konde (1459-1496) eta Frantziako Luis XII.aren lehengusua. Haren ama Luisa Savoiakoa zen. 1509an, Karlos IV.a Alençongoarekin ezkondu zen. Luis XII.a 1515. urtean hil zen eta Margaritaren neba, Frantzisko I.a, oinordekoa izan zen, Luis XII.ak bi alaba besterik ez zuelako. Margarita Angulemakoak Frantziako gortearen bizitzan parte hartu zuen eta interesa agertu zuen Erreforma Protestantearen ideia berrien inguruan.\nKarlos IV.a Alençongoa, haren senarra, 1525ean hil zen. 1527an Nafarroako erregearekin, Henrike II.a Albretekoarekin ezkondu zen, eta alaba bat izan zuen, Joana Albretekoa (geroago Nafarroako erregina eta Henrike IV.a Frantziakoaren ama izan zena). Humanistak eta idazleak babestu eta hartu zituen Nafarroako gortean.\nNafarroako Margarita literaturan ere aritu zen; poemak, ipuinak eta komediak idatzi zituen. Ezagunenak honako hauek dira: Les Marguerites de la Marguerite des princesses (1531an argitaratua) eta L'Heptaméron, 72 ipuinez osatutako bilduma bat (1559).\nAzken aldaketa 20 maiatza 2019(e)an, 13:09(e)tan\nOrriaren azken aldaketa: 20 maiatza 2019, 13:09.


Droga operazioa: 1.400 kilo kokaina atzeman dituzte Bilboko Portuan\n28 kilo kokaina atzeman dituzte Bilboko aireportuan eta portuan\n1.397 kilo kokaina konfiskatu dituzte martxoan eta maiatzean Bilboko Portuan egindako bi operaziotan, Espainiako Gobernu Ordezkaritzak astelehen honetan jakitera eman duenez.\nMaiatzaren 17an, tona bat aurkitu zuten, baina orduan ez zuten datu gehiagorik eman. Astelehen honetan baieztatu dutenez, 1.212 kilo konfiskatu dituzte, eta martxoaren amaieran beste 85 kilo.\nDroga Hego Amerikatik abiatutako edukiontzi batzuetan ezkutatuta zegoen. Bi kasuetan, edukiontzietan irregulartasunak atzeman ondoren, Zerga Administrazioko Estatu Agentziak Bizkaiko Portuan duen Aduanara eraman zituzten, azterketa sakon bat egiteko.\nMerkantzia deskargatu ahala, droga garraiatzeko erabili ohi dituzten aitortu gabeko fardoak atzeman zituzten, eta horien barruan kokaina pakete ugari, gordeta.\nLegez kanpoko merkatuan 86 milioi eurotik gorako balioa izango luke atzemandako drogak. Ikerketa ez dute oraindik amaitutzat eman, baina oraingoz ez dute inor atxilotu. Dirua zuritu duten ere ikertzen ari dira.\nIazko apirilean beste 1.100 kilo kokaina atzeman ostean, azkenaldian areagotu egin dira Bilboko Portuko kontrolak.\nDrogen eta Toxikomanien Europako Behatokiaren arabera, itsasoz kokaina Europan sartzeko bitarteko nagusietako bat kontainerrak dira. Kalkuluen arabera, kontinentean konfiskatutako kokainaren bi herenak itsasoz iristen dira.


Beharrezkoa da iruzurrerako lekurik utziko ez duten ordutegiaren kontrolerako mekanismoak ezartzea | LAB SINDIKATUA\nEkintza Sindikala Beharrezkoa da iruzurrerako lekurik utziko ez duten ordutegiaren kontrolerako mekanismoak ezartzea\nDekretuak lanaldia kontrolatzeko mekanismoak ezartzea planteatu arren, ez du zehazten neurri hauek zeintzuk izan beharko liratekeen, eta honek, ateak zabalik uzten dizkio iruzurra eta manipulazioari. Adibidez eskuz eginda, langile prekarioenek ezin diotenean aurre egin ez dutelako aukerarik idatziz beraiek benetan egindako lanaldia agertzea exijitzeko.\nLABen arabera, beharrezkoa da iruzurrerako lekurik ez duten mekanismoak ezartzea, eta horregatik, tresna elektroniko eta digitalak defendatzen ditu lanaldia kontrolatzeko, patronalak bere onerako manipulatu ezingo dituenak.\nLanaldia kontrolatzeko dekretuari dagokionez, patronalak langileak kontrolatzeko erabil dezake. Eta hori, kezkarako iturri da LABentzat, honezkero prekarietateak zeharkatzen duen egoera koska bat gehiago estutu dezakeelako.


Ehun urte, ehunka hildako | Iritzia | Berria\n2021eko uztailak 27\nAsteartea, 2021ko uztailak 27\nEhun urte, ehunka hildako\nJoxemari Iturralde - Idazlea\nBehin, euskal entziklopedia berri bat kaleratu behar zutela eta aurkezpena ikustera joan nintzen. Entziklopedia horren egileetako batek esan zuen halako batean: «Euskal entziklopedia denez, soilik Euskal Herriarekin eta euskaldunekin lotura duten gauzak sartu ditugu bertan, besterik gabe. Adibidez, lehen alean, «Annual» sarrera ez dugu sartu; izan ere, Annualen gertatu zena espainiar armadaren eta Rifeko tribuen arteko zerbait izan zen...». Ni, hura entzun ondoren, zeharo txundituta geratu nintzen. Ederki asko bainekien Annualgo desastrea deitu izan den hartan ehunka soldadu euskaldun, milatik gora seguruenik, hil zirela, hil zituztela Afrikako lur eremu haietan.\nGure aitona zenak Afrikako gerrako kontuak kontatzen zituen, baita Kuban eta Pilipiñetako gerran suertatutako istorioak ere. Zortea izan zuen berak, libratu egin zen, uste dut gurasoak adinekoak zituelako. Kontatzen zuen Marokoko gerratik ez denak baina batzuk itzuli zirela, Kubako gerratik itzuli ziren gutxiak oso gaixo bueltatu zirela («mendialdean ezer jatekorik ez eta kanaberaren zuztar ustelak jatera behartuak zeudelako») eta Pilipiñetako gerrara joan ziren euskaldun haietatik bakar bat ere ez zela itzuli, bertan hil zituztelako denak.\n1921ean, orain dela justu ehun urte, uztailean hasi eta abuztuan jarraituz, gertatu zen «Annualgo desastrea». Hamabi mila soldadu hil ziren «Protectorado español» deitzen zuten zonaldean. «Arruit, Zeluan ta Nadore / han ikusi det mila dolore...» abestuko zuten gerora handik bizirik atera zirenek. Espainiak eta Frantziak erdibitua zuten Marokoko iparraldea, hango meatzeak ederki ustiatuak zituzten, beren armada kolonialek zanpatua zuten lur hura, eta Espainiaren kasuan «protectorado civilizador» izan behar zuena, azkenean hutsean geratu zen. Rifeko biztanleak miseria gorrian bizi ziren, espainiar jauntxoek, Alfonso XIII.ak ere, etekin galanta lortzen zuten bitartean meatzeak hustuz. Melilla inguruan hasi ziren islanbilak eta gero, gerra latza. Abd el-Krimek batu egin zituen Rifeko kabila eta tribu solte guztiak bere agindupean. Kontu egin behar da Espainian dirua zutenak libratu egiten zirela soldaduskara eta, beraz, gerrara joatetik, hau da, soilik jende txiroa bidaltzen zutela, dirugabea, ia beti, alfabetatu gabea. Hara bidali zituzten euskaldunen kasuan, azpimarratu behar da jende behartsua, analfabetoa izateaz gain, askok eta askok ia ez zekitela gazteleraz ere hitz egiten. Nire aitona Gabirian jaio zen eta hark esanda dakit bere inguruko jendea, Afrikara bidalitakoa, oso trakets moldatzen zela gazteleraz, eta batzuek ez zekitela hitzik ere esaten. Imajinatu behar egoera hura: euskaldun haiek ez zekiten non zeuden, zergatik zen gerra hura eta ia ulertu ere ez zuten egiten ematen zizkieten aginduak... Mahai aurrean daukat garai hartako argazki bat: libratzeko dirurik ez eta Donostian, Ondarretako hondartzan, Marokoko gerrara joatea suertatu zaien soldadu euskaldun mordo bat ikusten da prest, uniforme, fusil eta guzti, serio.\nUnibertsitatean nengoela Literatura ikasten, gerra horri buruzko liburu eta nobela gogoangarriak irakurri nituen: Gimenez Caballeroren memoriak, Ramon J. Senderen Imán, Arturo Barea-ren La ruta, José Díaz Fernandezen El blocao, Eduardo Ortega y Gasset filosofo ezagunaren anaiaren liburua... eta beste asko gehiago. Aipaturiko autore horiek bertan egon ziren, gehienak soldadu xehe zirela, ikusi eta nozitu egin zituzten han gertatutakoak eta gero, idatzi. Liburu horietan ikusten da espainiar ejerzito koloniala zein egoera penagarritan zegoen, jatekorik, edatekorik, janztekorik gabe; garbi azaltzen dute espainiar agintari militarren ustelkeria, koldarkeria, jauntxoen harrapakeria, agintarien, zenbait politikoren eta Alfontso XIII.aren beraren inplikazioa desastre nazional hartan.\nSilvestre jeneralak ekin zion urtebete lehenago «liztortegi hura» astintzeari Kert ibaiaren inguruko operazioa agindu zuenean. Berehalaxe hasi ziren bertako arrifetarrak erantzuten, istiluak zabaltzen, aurrena blokao eta posizio txikietan, gero herrixka eta kuartel handiagoetan: Abarrán, Igueriben, A posizioa, Dar Drius, Annual... Latza izan zen uztailaren 21a Annualen, eta baita hurrengo egunak ere, Nador, Zeluan, Monte Arruit eta antzeko posizioetan... Ehunka gorpu nonahi, asko eta asko lepoa moztuta, bururik gabe, lurperatu ezinik, eguzkitan usteltzen... Melillako kanposantuan lurperatuta dautzan soldaduak, tartean hainbeste euskaldun, gutxi batzuk baino ez dira, nolabait esatearren, «behar bezala» lurperatuak izateko zoriona izan zutenak... Halako txikizioa ikusita, jakinda bera zela arduradun eta errudun handiena, diotenez, Silvestre jenerala uztailaren 22an bertan suizidatu zen. Oraindik, hala ere, luze iraun zuen triskantza eta txikizo hark.\nEsan bezala, han egoteko zoritxarra izan zuten soldadu euskaldun asko eta asko bertan hil ziren. Gerora, gauzak baretzen hasi zirenean, beste asko etxera etorri ziren, eta ez umore onean, nolabait esateko. Baina baziren beste soldadu asko, euskaldun eta ez euskaldun, desertatu egin zutenak. Desertore egin ziren. Uniforme militarra erantzi eta lur haietako kabila, herrixketan galdu, desagertu egin ziren; batzuek moroen itxura, janzkera, ohiturak, erlijioa hartu zituzten.\nHau guztia, eta gehiago, nik nobela batean gauzatuta daukat, Ilargi horia (Pamiela argitaletxea): hura zer izan zen idatzi nuen, eta bertan ikus daiteke, baita ere, gaur arte ailegatzen zaizkigula «Annualgo desastrearen» ondorioak, oraindik eragina dutela guregan orduan gertatutako «mila dolore» haiek.\nAipamen berezi bat egingo dut: aurten, urte hasieran, lagun handia hil zait, Tomas Yerro Villanueva. Gizon ona, jakintsua oso, irakasle bikaina eta idazle, hizlari aparta. Ilargi horia eleberriaren gaztelerazko bertsioa kaleratu nuenean (Luna amarilla, Pamiela argitaletxea) bera prestatu zen hitzaurrea idaztera. Hori dela eta, esker modura, artikulu hau berari eskaintzen diot, apalki.\nHorren & Merkea\nZUZENEKOA: Maialen Chourrautek zilarrezko domina irabazi du\nMintzola Fundazioa desegin egingo dute


Irekia Eusko Jaurlaritza - Gobierno Vasco :: Lehendakariak 2022-2026ko Unibertsitatea+Enpresa II. Euskal Estrategia aurkeztu du, Unibertsitateen Euskal Kontseiluan\nLehendakariak 2022-2026ko Unibertsitatea…\n<iframe src="https://www.irekia.euskadi.eus/eu/embed/videos?video_path=2022%2F05%2F04%2Fnews_76950%2Fhtml5%2Fconsejo_vasco_universidades.mp4" width="320" height="210" allowfullscreen></iframe>\nLehendakariak 2022-2026ko Unibertsitatea+Enpresa II. Euskal Estrategia aurkeztu du, Unibertsitateen Euskal Kontseiluan Iturria: Irekia\n2022_05_04_lhk_universidades_02.jpg Iturria: Irekia\n2022_05_04_lhk_universidades.jpg Iturria: Irekia\n2022_05_04_lhk_universidades_03.jpg Iturria: Irekia\n2022_05_04_lhk_universidades_04.jpg Iturria: Irekia\n2022_05_04_lhk_universidades_05.jpg Iturria: Irekia\n2022_05_04_lhk_universidades_06.jpg Iturria: Irekia\n2022_05_04_lhk_universidades_07.jpg Iturria: Irekia\n2022_05_04_lhk_universidades_08.jpg Iturria: Irekia\nGaur egun euskal unibertsitateek 47 unibertsitate-titulazio dual dituzte Unibertsitatea+Enpresa I. Estrategiaren bidez\nUnibertsitatea+Enpresa II. Estrategiak bultzada berria emango die Euskadin unibertsitate-titulazio dualei, eta 2026an 80 titulaziotara iritsiko dira\nEusko Jaurlaritzak orain arte 22 milioi eurotik gora inbertitu ditu Unibertsitatea+Enpresa esparruan\nEstrategiaren helburu nagusia Euskadin goi-mailako hezkuntzaren eta lan-munduaren arteko harremana estutzen jarraitzea da\nIñigo Urkullu Lehendakaria buru dela egin da gaur goizean Lehendakaritzaren egoitzan Unibertsitateen Euskal Kontseiluaren bilera, eta Lehendakariarekin batera izan da Jokin Bildarratz Hezkuntza sailburua. Bilera izan dira, halaber, Adolfo Morais Unibertsitate eta Ikerketa sailburuordea; Iñaki Heras, Unibasq – Euskal Unibertsitate Sistemaren Kalitate Agentziaren zuzendaria; euskal unibertsitateetako errektoreak: Eva Ferreira (UPV/EHU) Jose Maria Guibert (Deustuko Unibertsitatea) eta Vicente Atxa (Mondragon Unibertsitatea); Maite Alonso, Euskadiko Eskola Kontseiluko presidentea; Eduardo Arechaga Confebasken zuzendari nagusia; bai eta hiru foru aldundien eta EUDELen ordezkariak ere, besteak beste.\nBileran Lehendakariak Hezkuntza Sailak sustatutako 2022-2026ko Unibertsitatea+Enpresa II. Euskal Estrategiaren helburuak eta jarduera-lerro nagusiak aurkeztu ditu, eta 2017-2022an gauzatu den lehenengo estrategiaren emaitzarik azpimarragarrienak azaldu ditu.\nEstrategia berriaren abiapuntua da, aurrekoarena bezala, unibertsitatearen eta enpresaren arteko lankidetza oinarrizko eragilea dela XXI. mendeko Euskadi eraikitzeko. Unibertsitateek eta enpresek, bai eta unibertsitatearen ekosistema osatzen duten eragileek ere, helburu bateratu batekin partekatzen dute euren erantzukizuna estrategia honetan: euskal gizartea garatzen laguntzea.\n2017-2022ko Unibertsitatea+Enpresa I. Estrategiaren emaitzarik azpimarragarriak\nUnibertsitatea+Enpresa I. Estrategia 2017ko uztailean aurkeztu zuen Urkullu Lehendakariak berak, orduan ere Unibertsitateen Euskal Kontseiluan. Ordutik, estrategia osatzen duten hamabost ekintzak, guztia eta bakoitza, gauzatu dira partzialki edo osorik, eta emaitzak oso onak izan dira.\nLortutako emaitzen artetik, honakoak nabarmentzen dira.\n47 titulazio dual: Unibasq – Euskal Unibertsitate Sistemaren Kalitate Agentziak protokolo bat sortu zuen unibertsitateko prestakuntza duala aitortzeko. 2017tik 47 titulaziok lortu dute aitorpen duala (30 graduk eta 17 masterrek) hainbat arlotan: Ingeniaritza, Enpresen Administrazioa eta Zuzendaritza, Fabrikazio Digitala, Marketina, Ikus-entzunezko Komunikazioa edo Soziologia. 600 enpresak eta 4.800 ikaslek parte hartu dute orain arte prestakuntza dual horretan.\nKlusterrak sortzea. Unibertsitateko prestakuntzan bi kluster antolatu dira: 4Gune Klusterra, Ingeniaritza, Zientzia eta Teknologiakoa; eta KSIgune Klusterra, Kultura eta Sormen Industriena.\nEnpresa + Unibertsitatea gelak: 2017-2022 aldian enpresaren eta unibertsitatearen arteko bi gela jarri dira martxan: 0 Industriari buruzko AIC gela eta Kultura eta Sormen Industrien KSI gela. Gela hauek, euskal enpresek planteatutako erronkei erantzuna emateko aukera ematen diete Euskal Unibertsitate Sistemako ikasleei.\nLan-mundura igarotzeko eta ekintzailetzako programak:650 ikaslek jaso dituzte bekak Lan-mundura igarotzeko programan parte hartzeko; horrez gainera, ekintzailetzarako 300 bekatik gora eman dira.\nUnibertsitatea+Enpresa ardatza 2019-2022ko Unibertsitate Sistemaren Planeko lehentasunezko bi ardatzetako bat da, eta aldi horretan (2019-2022) 22 milioi euro bideratu dira horretara kontratu-programen bidez. Horrek ekarri du Unibertsitatea + Enpresa gelak sustatzea enpresen eta klusterren laguntzaz, enpresa eta antolakundeentzat zerbitzu aurreratuak eta ekintzailetza-ekosistemak garatzea edota startupak sortzen eta garatzen laguntzea.\n2017-2022ko Unibertsitatea+Enpresa I. Estrategiaren emaitza azpimarragarri horiek aitorpen ugari jaso dituzte Europan, eta nazioarteko zabalkundea izan dute Europako hainbat hiritan, besteak beste, Lisboan, Hannoverren, Londresen, Bulgarian eta Budapesten.\n2022-2026ko Unibertsitatea + Enpresa II. Estrategia\nUnibertsitatea+Enpresa lehenengo estrategiaren emaitzek erakusten dute Euskal Unibertsitate Sistema azken urteotan euskal gizartearen eragile dinamizatzailea eta eraberritzailea bihurtu dela, eta palanka gisa erabili dituela Euskadiko talentuaren, ikerketaren eta berrikuntzaren garapena eta nazioartean posizionatzearen aldeko jarrera. Horregatik, aurreko aldian egindako lanari jarraipena emanez, Unibertsitatea+Enpresa II. Euskal Estrategiak honako helburu hauek ezarri ditu 2022-2026rako:\nEzagutza sortu eta transferitzea: ezagutza sortu eta transferitzea, bikaintasun zientifikoarekin eta bikaintasun hau enpresa-eremuan aplikatzearekin lotuta\nKualifikazio handiko talentua prestatzea: gaitasun handiko giza kapitala prestatzea, enpresa-eremuaren premiei aplikatu eta egokitutako osagai batekin.\nUnibertsitate + Enpresa euskal ereduko jarduera-lerro berrien jarraipena, ebaluazioa, proposamena eta zabalkundea.\nHelburu horiei erantzuteko, lehendik garatzen diren ekintzez gainera, eta Unibertsitatea + Enpresa II. Estrategia honen barruan, besteak beste, honako ekintzak jarriko dira martxan:\nUnibertsitateko prestakuntza dualaren eskaintza sustatzea ikasleen enplegagarritasuna hobetzeko, 80 titulazio dualetara iritsi arte; 1.000 enpresak eta 10.000 ikaslek hartuko dute parte horietan.\nUnibertsitateko 10 titulazio i-dual (nazioarteko titulazio dualak) martxan jartzea.\nBeste bi Unibertsitate+Enpresa gela sortzea (lehendik dauden bi gelez gainera).\n000 ikaslek parte hartuko dute Lan-mundura igarotzeko programan, eta ikasleei zuzendutako ekintzailetzako 350 bekatik gora eskainiko dira.\nLanbide Heziketa + Unibertsitatea lankidetza sustatzea berrikuntza bultzatzeko.\nBikaintasun-ikerketaren esparruko IKUR 2030 Programa sustatzea unibertsitateetan.\nintervencion_lhk_consejo_un... behera kargatu (6 MB)\nlhk_estrategiaren_helburua_... behera kargatu (800 KB)\nlhk_konpromiso_eskertu_eu.mp3 behera kargatu (300 KB)\nlhk_estrategiaren_helburua_... 80 MB\nlhk_konpromiso_eskertu_eu.mp4 30 MB


ARGIA eraberritua: topa dagigun! - ARGIAren barrenak\nHasiera » Aldizkaria » ARGIA eraberritua: topa dagigun!\nLasarte-Oriako egoitzan bildu ginen ARGIAko kide, kolaboratzaile nahiz lagunak astekaria itxuraz eta mamiz eraberritu dugula ospatzeko.\nOstegun arratsaldez gure erredakzioak ez-ohiko itxura hartu zuen. Lasarteko pabiloian kolaboratzaile, lagun eta ARGIAko kide ugarik aurkezpen-festa txiki batekin ospatu genuen astekari eraberritua jadanik kalean dela.\nUrtebetez eraberritze prozesuan murgilduta aritu da ARGIA, proiektu jasangarri, parekide eta parte-hartzailean sakondu dugu, etxe barrutik hasita. Astekaria balio horiek islatzen dituen emaitza komunikatiboa da. Lehen ale eraberrituan argitaratu dugun editorialean diogun bezala ARGIAren inguruan bizi-bizi dagoen komunitateari beste zerbait eskaini nahi dion hedabidea garelako erabaki genuen aldizkaria eraberritzea eta, besteak beste, ertzetako gaiak erdigunera ekartzea.\nOsteguneko aurkezpen ekitaldian izan zirenek aukera izan zuten ARGIAren egoitza ez ezik, guretzako funtsezkoak diren Ametzagaiña Taldeko beste enpresen instalazioak bisitatzeko. Hala, Antza inprimategian astekariko orrialdeek egiten dituzten itzulipurdiak ikusi genituen gure begiz.\nProiektu komunikatibo honen inguruan azken hamarkadetan sortu diren informatika teknologia, diseinu grafiko eta zerbitzu enpresek euskal prentsaren bilakaeran zer nolako garrantzia izan duten agerian geratu zen bisitaldian: pabiloi horietan sortu zen, azpiegitura-sare horri esker, duela justu 25 urte Euskaldunon Egunkaria.\nAmaieran, denok batera ARGIAren alde topa egin eta berriketaldiekin segitzeko parada izan genuen bertako jan-edanen bueltan.


Linea 31 eu | DBUS\nCategory : Linea 31 eu\nEaso 9 geltokia Easo 27ra lekualdatuko da\nEkainaren 11tik aurrera, Easo 9 geltokia Easo 27ra kekualdatuko da. Honako linea hauei eragingo die:\n– 19 Aiete-Bera Bera\n– 31 Intxaurrondo-Ospitaleak-Altza\n– 36 San Roke-Aldakonea\n– 37 Rodil-Zorroaga.\nIn Linea 19 eu, Linea 31 eu, Linea 36 eu, Linea 37 eu, Oharrak\n26, 31, 41 eta B4 lineak: lanak Loiola 12 geltokian\nLanak direla eta, gaurtik aurrera, maiatzaren 11, asteartea, eta lanak bukatu arte, Loiola 12 geltokia (26, 31, 41 eta B4 lineak) bertan behera geratuko da. Metro batzuk atzerago lekualdatu da (Topo geltokiaren ingurura).\nIn B4 eu, Linea 26 eu, Linea 31 eu, Linea 41 eu, Oharrak\nDbuseko geltoki berria 19, 31 eta B2 lineetan\nAbenduaren 17ik aurrera, osteguna, Dbuseko 19-Aiete-Bera Bera, 31-Intxaurrondo-Ospitaleak-Altza eta B2-Aiete-Bera Bera lineek geltoki berri bat edukiko dute, Lizarra geltokia.\nAieterantz doazela, Larramendi kalean geldialdia egin ondoren, Lizarra kaletik jarraituko dute eta Aldapeta María Ikastetxearen aurrean geldialdia egingo dute, eta beren ibilbidea egiten jarraituko dute Aldapetatik.\nIn B2 eu, Berriak, Berriak home, Linea 19 eu, Linea 31 eu\n24, 26, 31, 41 eta B4 lineak: aldaketak Loiolako Zeharbideko obrak direla-eta\nUrriaren 9tik aurrera, ostirala, Loiolako Zeharbidean aldaketak egingo dira, obrak direla-eta eta obrak amaitu arte iraungo dute. La Salleko eta Kuarteletako biribilguneen artean, Martuteneko noranzkoko errailak kenduko dira eta Erdialderako noranzkoan joan-etorriko errailak prestatuko dira, mapan jasotzen den moduan.\nLa Salleko geltokia (24, 26, 31, 41 eta B4 lineak) eta Loiola 12koa (26, 31, 41 eta B4 lineak) metro batzuk mugitzen dira errepideko erdibitzailerantz.\nIn B4 eu, Linea 24 eu, Linea 26 eu, Linea 31 eu, Linea 41 eu, Oharrak\n“Donostia” modelo berriko lehen autobus markesina instalatu du Dbusek\nDbusek, Donostiako Udaleko Mugikortasun Departamentuarekin elkarlanean, proiektu pilotu bat abian jarriko du, datozen urteetan, markesinak berritzeko eta hiriko markesinen heren bat eguneratzeko egingo diren lanen barruan, Donostian instalatuko diren markesinen modelo berriko markesina bat instalatzeko. Donostia modeloa da, eta duela hilabete batzuk Promedios Taldearen PM TRANS EUROPE S.L.U. enpresari esleitu zitzaion lizitazioan aukeratu zen.\nMarkesina berria, gure hirirako bereziki diseinatu baitzen, markesina modelo arina da, eta Grimshaw modeloaren antzekoa, zeina Dbuseko geltokietan instalatu den azken modeloa baita. Larramendi geltoki berrian instalatu da markesina (19-Aiete Bera Bera, 31-Intxaurrondo-Ospitaleak-Altza eta B2-Aiete-Bera Bera lineak), eta 3D publizitatea du lehen aldiz. Zehazki, Dbusen kanpaina baten kartelak instalatu dira, markesinaren izenari eta gure hiriari keinua eginda, Donostiaren irudien bitartez, hala nola Haizearen Orrazia, sakonera efektua sortuta, nondik eta zer distantziatatik begiratzen zaion.\nMarkesina berria Irisgarritasunari buruzko Legera egokituta dago. Sarbidean 90 zentimetroko zabalera libre edukiko du gutxienez igarotzeko, manparak zeharrargiak izango dira, eta kolore biziko bi banda seinaleztatzaile edukiko ditu kristala duela adierazteko. Horrez gain, linearen zenbakiari eta helmugari buruzko informazioa dauka, braillez, eta bermatze leku iskiatikoa duen eserlekua dauka.\nGeltoki berriak, halaber, autobusen iritsieraren berri emateko eta erabiltzaileentzat interesgarriak diren beste abisu batzuk emateko panel elektroniko bat dauka. Informazio panelaren modeloa ere berria da. Sendoagoa da, eta karaktereak hobeto irakurtzen uzten du. Hiriaren beste bost informazio panel batzuetan jada instalatuta dagoen sistema berritzaile bat dauka, zeinarekin zerbitzua erabiltzaileen benetako eskarira egokitu daitekeen, autobus geltokian zain dauden pertsonen kopurua abiapuntu hartuta, ikuspen artifizialeko sentsoreen bitartez.\nProiektu pilotu honen helburua da aztertzea ea zenbateraino praktikoa den erabiltzaileen eta gidarien ikuspuntutik, hobekuntzarik sortzen bada berrituko diren gainerako markesinetan sartzeko. Linea honetan, prozesu parte hartzaile bat ireki da ezgaituekin lan egiten duten hainbat elkarterekin batera, markesina testatu ahal izateko eta beren ekarpenak egin ahal ditzaten.\nDonostiak 563 autobus geltoki dauzka, eta horietatik 309 markesina erakoak dira eta 254 zutoin erakoak. Berrikuntza honetan 110 markesina eguneratuko dira gehienez 3 urteko epean, hau da, gutxi gorabehera 34-36 markesina urtean, Larramendin instalatutakoa lehena izanik.\nGeltoki berria Larramendi kalean\nUztailaren 18tik aurrera, larunbatez, Dbuseko 19-Aiete-Bera Bera, 31-Intxaurrondo-Ospitaleak-Altza eta B2-Aiete-Bera Bera lineek geltoki berri bat edukiko dute –Larramendi–, kale bereko 23 zenbakiaren parean. Aldapetako aldapako trafikoan egin diren aldaketen ondoren línea hauek Urbieta 38an duten behin-behineko geltokia ordeztuko du geltoki horrek.\nAieterantz doanean, orain arteko egiten zuten ibilbide bera egingo dute: autobusek Urbieta kaletik, Larramendi kaletik (Larramendi 23aren pareko geltokia) eta Lizarra kaletik zirkulatuko dute, eta Aldapetatik jarraituko dute (ikusi planoa).\nLoiola aparkalekuko geltokia\nEra berean, uztailaren 18tik aurrera, larunbatez, 31-Intxaurrondo-Ospitaleak-Altza lineak ez du jada Loiola aparkalekuan geldialdirik egingo. Horrela, linearen ordutegiak hobeto betetzea nahi da, geltoki gehien dituen Dbuseko linea baita. Geltoki hau mantentzen da, halere, 24-Altza-Gros-Antiguo-Intxaurrondo, 26-Amara-Martutene, 27-Altza-Intxaurrondo-Antiguo-Gros, 41-Gros-Egia-Martutene eta B4-Amara-Martutene lineetarako.\nIn B2 eu, Berriak, Linea 19 eu, Linea 31 eu\nDbuseko geltokien aldaketak eta kokaleku berriak, San Martin kaleko obrak direla eta\nSan Martin kaleko obrak aurrera doazela eta, uztailaren 15etik aurrera, asteazkenez, honako aldaketa hauek egingo dira Dbuseko zerbitzuetan:\n5-Benta Berri, 16-Igeldo, 18-Seminarioa, 25-Benta Berri-Añorga, 45-Estaciones Renfe-Bus Geltokiak-Antiguo-Aiete, B1-Benta Berri-Berio-Añorga, B7-Igeldo eta B8-Benta Berri-Miraconcha-Seminarioa:\nArtzain Ona-San Martin geltokia kenduko da, eta Askatasunaren Hiribideko 31ra eramango da.\n19-Aiete-Bera Bera, 31-Intxaurrondo-Ospitaleak-Altza, 36-San Roke-Aldakonea, 37-Rodil-Zorroaga eta B2- Aiete-Bera Bera:\nArtzain Ona-San Martin geltokia kenduko da, eta Easo 9ra eramango da.\n21-Mutualitateak-Anoeta, 26-Amara-Martutene, 28-Amara-Ospitaleak eta B4-Amara-Riberas-Martutene:\nArtzain Ona-San Martin geltokia kenduko da, eta Easo 19ra eramango da.\nArtzain Ona-San Martin geltokia kenduko da, eta Askatasunaren Hiribideko 21era eta Askatasunaren Hiribideko 3ra eramango da.\nArtzain Ona-San Martin geltokia kenduko da, eta Askatasunaren Hiribideko 19ra eramango da.\nHonela geratuko dira geltokiak Erdialderantz eta Gros alderantz doazen zerbitzuetarako:\nIn B1 eu, B2 eu, B4 eu, B7 eu, B8 eu, Linea 05 eu, Linea 18 eu, Linea 19 eu, Linea 21 eu, Linea 25 eu, Linea 26 eu, Linea 28 eu, Linea 31 eu, Linea 33 eu, Linea 36 eu, Linea 37 eu, Linea 40 eu, Linea 45 eu, Oharrak\nOrdutegien aldaketa 31-Intxaurrondo-Ospitaleak-Altza autobus linean\nAstelehenetik aurrera, urriak 21, 31-Intxaurrondo-Ospitaleak-Altza autobus lineak lanegunetan Santa Barbaratik dituen goizeko lehen bi irteera orduak aldatuko dira. Hauek dira irteera ordu berriak: 7:08 eta 7:38 (hauen ordez: 7:12 eta 7:42).\nIn Linea 31 eu, Oharrak\nSan Bartolome 10 geltokia bertan behera geratuko da\nIrailaren 24tik aurrera, San Bartolomeko errepidea norabide bakarrekoa izango da. Hori dela eta 19 Aiete – Bera Bera, 31 Intxaurrondo-Ospitaleak-Altza eta B2 Aiete-Bera Bera lineek euren ibilbide eta geltokiak aldatuko dituzte.\nAieteranzko norabidean, San Bartolome 10 geltokia betirako bertan-behera geratuko da, behin-behinean Urbieta 38-ra lekualdatuz (23-32-36 lineak). Lanak amaitu ostean behin-betiko geltokia Larramendi kalean ezarriko da.\nIn B2 eu, Linea 19 eu, Linea 31 eu, Oharrak


Asteasuko tunelaren tarteko kaleak edo bat egiteak, Euskal Y-aren Gipuzkoako zati honetako ingurumen eragina murriztu egingo du\n. Haitzulo horren erasoko bi aldeetako bat, ohikoa denez tunelaren bi muturretan egon beharrean, larrialdietako galeriatik zulatu da, soberakinen depositutik gertu dagoelako. Horri, eta definizioari eta jatorrizko proiektuan aurreikusirik ez zeuden sarbide berrien erabilerari esker, nabarmen murriztu ahal izan da errepideko garraioak ingurumenaren, gizartearen eta ekonomiaren aldetik izandako eragina, inguruko trafikoarekin egon zitezkeen interferentzia posibleak eta bertako biztanleei eragindako eragozpenak eta errepideetan eragindako kalteak murriztuz.\nKalea edo erasoko bi fronteen bat egitea oso une garrantzitsua da horrelako lanetan, eta, tunelak dituen 2.575 metroetatik 2.000 baino gehiago hondeaturik daudenean egin da. Hau da, 500 metro inguru baino ez dira falta hondeaketa lanak amaitzeko. Asteasuko tunela Hernialde-Zizurkil zatiko luzeena da. Zatia 5.870 metro da luze.\nZati horren erliebea oso gorabeheratsua da, mendiak eta bailarak zeharka gurutzatzen baititu. Trazatua Hernialde errekastoaren hegoaldeko hegalean hasten da, 25 metro luze den bide-zubi baten bitartez salbatuz. Horren ondoren 1.372 metro dituen Anoetako tunela dator. Ondoren, Alkizako errekastoa, Asteasuko tunelarekin bat egingo duen 69 metroko beste zubi-baten bidez gaindituko da. Horren ondoren, trazatuak aire zabalean jarraituko du, San Jose meategia izandakoaren ibarraren gainean, 60 metroko zatian, 268 metroko tunel faltsuan sartu aurretik. Ondoren datorren 404 metroko bide-zubiak Asteasuko errekastoa eta Villabona eta Asteasu arteko GI-2631 errepidea gaindituko ditu. Amaitzeko, errekastoaren ezkerraldean Urkamendi mendia dago. Mendi hori, 845 metro luze den Zizurkilgo tunelaren bitartez zeharkatuko da.\nAsteasuko tunelaren hondeaketa lanak erasoko bi frontetatik egin dira: hegoaldeko ahoa –Alkizako errekastoaren inguruan– iparralderantz, eta Goiko soberakinen depositura ematen duen larrialdietako galeriakoa. Tarteko eraso gunea soberakinen deposituarekin zuzenean loturik egoteak asko murriztu du bide publikoen erabilera. Horrela, asko gutxitu da inguruetako bideetatik eta errepideetatik egongo litzatekeen kamioien trafiko garrantzitsua, eta tunelaren burutzapen lanen errendimendua hobetu egin da.\nUne honetan, Eusko Jaurlaritzako Ingurumen eta Lurralde Politika Sailak kudeatutako Euskal Y-aren Gipuzkoako adarrak dituen 17 zatietako bost amaiturik daude, eta beste sei aurten bertan amaituko dira. Beste seiak eraikitzen ari dira, eta horien obra zibila 2015. eta 2016. urteetan amaituko da. Horrela, amaiturik daude jada Ezkio-Beasain, Beasain Mendebaldea, Beasain Ekialdea, Ordizia-Itsasondo eta Legorreta zatiak. Aurten amaiturik geratuko dira, baita ere, Bergara-Bergara, Bergara-Antzuola, Ezkio-Itsaso, Tolosa, Andoain-Urnieta eta Tolosa-Hernialde zatietako plataformak.


Txikipedia:Azala/Wikiproiektu:Zumaia BHI 2020-2021 - Wikipedia, entziklopedia askea.\nAzala/Wikiproiektu:Zumaia BHI 2020-2021\nAurkezpena 1. taldea 2. taldea Artikuluen zerrenda\nZumaia BHI 2020-2021 Zumaiako Institutuko curriculumean txertaturik dagoen Txikipediaren inguruko wikiproiektua da, 2020-2021 ikasturtean burutu ondoren 2021-2022 ikasturtean jarraipena izango duena. Biologia-Geologia mintegia da Txikipedia tailerraren arduraduna eta ondorioz Natura Zientzien inguruko gaiak lantzen dira nagusiki.\nArrazoia eta 2020-2021 ikasturteaAldatu\n2019-2020 ikasturtea berezia izan zen COVID-19 pandemiak Euskal Herriko gizartean, oro har, eta hezkuntzan, bereziki, izan zuen inpaktu handia zela eta, harremanak eta klaseen funtzionamendu normala baldintzatuz eta oztopatuz. Aldi berean, aldiz, bitarteko digitalen bidez lankidetzan aritu eta ikasteko parada eman zuen egoerak.\nTxikipediaren sorreratik bertatik aritu izan gara artikuluak idazten Zumaiako institutuan. 2020-2021 urtean pausu bat haratago eman eta Txikipedia tailerra ikasgaia sortu genuen DBH 2. mailan Txikipedia eta hari loturiko Wikimediako proiektuak lantzeko eta, horien bidez, ikasleek askotariko trebetasunak ikasteko. Urte erdiko ikasgaia planteatu genuen eta ondorioz hamaika ikasletako bi taldek hartu zuten parte ikasturte hartan. Talde bakoitzak ikasturtearen erdia egin zuen. Emaitza aipagarriak lortu genituen; 142 artikulu sortu ziren eta Commonsen 64 artxibo gehitu ziren, tartean argazkiak, audioak eta QR kodeak. Ikasleek informatika ezagutzak garatu zituzten eta wikipediak berarekin dakarren filosofia barneratu zuten, elkarlana alde batetik eta edukiak eta ezagutzak munduarekin partekatzea bestetik.\nGure proiektuak zabalkundea ere izan zuen komunikabidetan. Onda Vasca irratiak zuzeneko konexioa egin zuen Txikipedia tailerreko klase batean eta Baleike aldizkariak herrian egindako "argazki safaria"-ren berri eman zuen. Eskola Digitala jardunaldietan ere gure proiektuaren berri eman genuen.\nJarraipena: 2021-2022 ikasturteaAldatu\nTxikipedia tailerra 2020-2021 arrakastatsua izan zela iritzita hurrengo ikasturtean ere errepikatzea pentsatu da. Ikasle kopuru handiagoa izango dugu gainera. Aurreko urteko eskema bera jarraituko da. COVID-19 protokoloak baimentzen badu irteera gehiago egin ahal izango dira.\nAzken aldaketa 8 iraila 2021(e)an, 16:36(e)tan\nOrriaren azken aldaketa: 8 iraila 2021, 16:36.


Bikaina izan zen pasa den asteburuan Amurrion ospatu ziren Euskadiko kros txapelketetan Txindoki Grupo Jaso AT-ko atleta guztien jarrera.\nBai bakarkako zein taldekako balantzea paregabea izan zen. Beste behin, emaitzarik onena Txindoki AT-ko lehendakari den Eneko Agirrezabal segurarrak lortu zuen. Euskadiko kros luzeko txapeldunorde izatea lortu zuen eta hamargarren aldiz txapela lortu duen Ivan Fernandez nazioarteko atleta soilik izan zuen aurretik. Marrakech-eko erdi maratoi bikainaren ondoren eta lasterketan zehar dezente sufrituta, irabazlearengandik 4 segundora baino ez zen sartu helmugan. Proba berean, azpimarratzeko parte hartzea izan zuten Jose Antonio Blanco “Txuri”-k, 10. postuan helmugan, eta Gorka Satrustegik, 14. postuan helmugan. Lasterketako zaharrenetarikoak izan arren beren izaera lehiakorra erakutsi zuten, edozein delarik ere lasterketa mota. Taldea osatuz Aritz Mendizabal (56. postu inguruan, baina ez da ageri sailkapenean) eta Iker Iztueta (115. postuan) izan ziren, taldeka 5. postua eskuratuz. Lasterketa honetan 36. iritsi zen Alex Oiarbide Atlético de San Sebastián taldeko ordiziarra eta 46. El Prado Vitoria taldeko Adrian Pajares lazkaotarra, promesa mailan txapeldun izan zena.\nSenior eta promesa emakumezkoen lasterketan gure inguruko onena Maria Ibañez izan zen 14. postuan, Txindoki AT-ko atleta ohia eta gaur egun Atlético de San Sebastián-eko koloreak defendatzen dituena. Berarengandik oso gertu izan zen bere ahizpa Uxue Ibañez 18. postuan eta promesa mailan Euskadiko txapeldunorde. 20. izan zen Irati Zubizarreta eta promesa mailan 3., 21. Ana Samaniego eta promesa mailan 4., eta 28. Olatz Unanue eta promesa mailan 6. Taldeka absolutu mailan bosgarren izan ziren eta txapeldun promesa mailan, modu honetan Gijoneko kluben arteko txapelketarako txartela eskuratuz.\nJunior nesken mailan Lide Urrestarazuk 5. postu bikaina lortu zuen. 20. iritsi zen Maitane Perez eta 25. Olatz Esnaola. Taldeka laugarrenak izan ziren eta Gijoneko kluben artekorako txartela lortu zuten hauek ere.\nJubenil mutiletan 11. postu aparta lortu zuen Mikel Samaniegok. Jon Zeberio 22.a izan zen.\nAzkenik aipatu jubenil neskak ezin hobeto aritu zirela, taldekako Euskadiko txapeldun izan baitziren eta Gijonerako txartela lortu baitzuten hauek ere. Naia Lopez 11. izan zen, Maddi Galparsoro 16., Intza Urrestarazu 20., Uxue Arrese 31. eta Lorea Rajado 43.\nLaburbilduz, Txindoki Grupo Jaso AT beste urte batez Espainiako kluben arteko kros txapelketara talde gehien eramango dituen Gipuzkoako taldea izango da. Denera 4 izango dira: senior gizonak kros motzean, promesa neskak, junior neskak eta jubenil neskak.\nSalamancan ospaturiko promesa mailako Espainiako pista estaliko txapelketan, aipatzekoa izan zen Adel Ben Miloud-en parte hartzea 800 m-ko proban, txapelketako mailarik altuenetako proba berau. Adel 4. izan zen bere seriean 1:56.36-eko denborarekin, pista estaliko bere marka onena hobetuaz. Ez zuen finalean sartzea erdietsi eta 15. izan zen sailkapen orokorrean. Pista estaliko denboraldi bikaina egin du eta honek konfiantza eman beharko lioke zerupeko denboraldiari begira.\nDurangon egin ziren distantzia luzeko jaurtiketen Euskadiko txapelketan Dorleta Oiarbide txapeldunorde izan zen absolutu mailan eta txapeldun junior mailan mailu jaurtiketan (4 kg) 45.67-ko marka onena lortuaz.\nDonostiako belodromoan buruturiko partaidetza libreko probetan marka bikaina Eneko Barandiaranek 60 m-tan lorturikoa, 7.35, 2002an egin zuen bere marka onenetik 5 ehunenekora soilik. Unax Auzmendik 8.77-ko marka egin zuen eta Real Sociaded-eko Octavian Romanescu-k 7.03. Nesken 60 m-ko proban, bere denboraldi honetako markarik onena Ainhoa Argandoñak lorturikoa 7.97-rekin eta Itsaso Estalak 8.31. Atlético de San Sebastián-eko Alazne Furundarenak 7.58-an egin zituen 60 m-ak gripe bat pasa ostean eta Nerea Galparsorok (Grupompleo Pamplona Atlético) 8.04. Lesionatua bukatu zuen azken honek. 300 m-tan debuta eta marka bikaina lortu zuen Markel Acostak, 39.50 eta nesketan distantzia berean Iraia Mendiak 48.21. Luzera jauzian denboraldiko marka onena Nora Tobar-ek 5.30-ekin eta Unax Auzmendik debuta 4.43-rekin. Nesken pisu jaurtiketan (3 kg) Iraia mendiak 9.20 eta Lurdes Intxausti beteranak 8.50 (marka pertsonala). 4 kg-ko bolarekin Leire Garmendiak bere marka hobetu zuen 11.46 jaurtiz. Jubenil mutilen pisu jaurtiketan (5 kg) Aritz Apaolazak 14.67 eta promesa mailan (7.260 kg) Joseba Berasainek 13.02.\nEstatu Batuetan pista estaliko beste jardunaldi batean, Gari Garmendiak pisua (7.260 kg) 14.93-raino bota zuen Pittburg-en (Kansas), bere inoizko bigarren markarik onena. Dorleta Armendarizek mailu astuna bota zuen beste behin (9.08 kg), 15.37-ra oraingoan ere, Lubbock hirian (Texas). Azkenik Ane Torres-ek pisua (4 kg) 11.93-ra bota zuen Birmingham-en (Alabama).\nAsteburu honetan absolutu mailako Espainiako pista estaliko txapelketa ospatuko da Valentzian. Bertan izango da 60 m-tan Atlético de San Sebastián-eko Alazne Furundarena, finalera iritsi, denboraldi honetako 7.55-eko markarik onena hobetu eta posible bada bere marka onena den 7.47-ra hurbiltzeko helburuarekin. Realeko Octavain Romanescu ere han izango da. Bere helburua semifinalera iristea izango da, atzerritarra izanik ezin baitu oraindik finalean parte hartu. Aurtengo denboraldiko 6.88-ko marka hobetu eta posible bada bere marka onena (6.86) gainditzea izango ditu helburu.\nDonostiako belodromoan larunbat eta igandeko jardunaldietan, pista estaliko Gipuzkoako txapelketak izango dira kadete, jubenil eta junior mailetan. Halaber, partaidetza libreko probak ere izango dira.\nIgandean Bilbon zerupeko partaidetza libreko probak izango dira Zorrotzako pistan.\nIgande goizean Adarraga oroigarri krosa ospatuko dute Hernanin eskolarteko mailan.\nLasterketa herrikoiei dagokienean, larunbatean Zumaiako Herri Lasterketa izango da eta igandean On Bosko Krosa Urnietan, Kobaz Koba Trail Zestoan, Lezo-Jaizkibel mendi lasterketa eta Antzuolako 8 Miliak mendi lasterketa.


Zirkulu polar - Wikipedia, entziklopedia askea.\nZirkulu Polarraren monumentua (Salekhard, Errusia)\nZirkulu Polarra Norvegian\nZirkulu polarrak, zirkulu polar artikoa edo zirkulu polar antartikoa izan daiteke. Gure planetan, zirkulu polar artikoa 66°33′46.5″ N-ko latitudean dago; aldiz, zirkulu polar antartikoa 66°33′46.5″ S-ko latitudean dago kokatuta.\nZirkulu polarren barruan dauden eremuak poloekin lotuta daude (Ipar Poloa eta Hego Poloa), geografikoki zona hotzak bezala ezagutzen dira, zona hauek teorikoki urtero 24 orduko periodo bat dute gutxienez, non eguzkia ortzemugaren gainetik egongo litzateke denbora guztian eta beste 24 orduko periodo bat dute non eguzkia ez den horizontearen gainetik egongo. Hala ere, atmosferaren errefrakzioaren eta eguzkia objektu zabal bat izatearen eta ez iturri zehatz baten ondorioz, argiztatutako eremua nolabait luzatu egiten da eta, aldiz, ilunpeko eremua nolabait murriztu egiten da.\nZirkulu polarren mugimenduak[aldatu | aldatu iturburu kodea]\nZirkulu polarren latitudea Lurraren errotazio ardatzaren inklinazioak mugatzen du. Angulua ez da konstantea izaten, aldiz, mugimendu konplexu bat izaten du periodoen zikloek mugatuta, motzetik luzera izaten dira.\nNutazio (nutare latinetik, oszilatzea) izenarekin ezagutzen da poloak bere ohiko posizioaren inguruan duen oszilazio periodikoari, Ilargiak duen eraginaren ondorioz, zibota batek duen indarra galtzen duenean eta ia erortzearren dagoenean duen mugimenduaren antzekoa. Nutazioak lurreko poloak 9 sengundu arkoko mugiaraztea eragiten du 18,6 urteko periodoan. Horregatik, nutazioaren ondorioz, inklinazioa handitu edo txikitu egiten da 9" (280 metro lurrazalean) periodo horretan.


KONTSEILU ERREKTOREA 2019/02/28 | Arizmendi ikastola\nKONTSEILU ERREKTOREA 2019/02/28\n– ERREKTORE KIDE BERRIAK ETA BETERANOAK BATERA\nEkitaldian Zuzendaritza Orokorreko eta Berrikuntzaren Zuzendaritza Pedagogikoaren kideak bertan zirela, Arizmendiren Batzar Nagusiak hilaren 7an izendatutako kontseilu errektore kide berriak aurkeztu dira. Hauxe zen horien lehen bilera eta, aldi berean, irten behar zutenen azkena, agurrekoa. Lekukoa elkarri pasatzea, organo honen dinamika ezagutzea, egungo egoera eta perspektibak partekatzea eta, bukaeran, mokadutxo bat han bertan dastatzea izan dira bilera honen ezaugarri bereizgarriak.\n– GAZTELUPEKO BATXILERGOAREN ESPAZIOEI BISITA\n2017an eta 2018an egindako obrek ahalbidetu dituzten espazio eta altzari berriak ikusten jardun dugu , Amaia Antero eta Mireia Muruamendiarazek instalazio horiez azalpenak eman dizkigute solairu bakoitzean.\n– KARGU BERRIAK HAUTATZEA\nLehendakaria, Lehendakariordea eta Idazkaria hautatu behar ziren kontseilu kideen artean. Horrelaxe egin dugu: Goretti Maturana lehendakari berria dugu, Jon Otxandategi lehendakariordea eta Leire Okarantza idazkaria.\n– AZKEN BERRIEN EMATEA\nBatzar Nagusiaren datuak. Agertu ditugu 2014tik 2019ra bitarteko batzarren asistentziaren datuak eta kudeaketatxostenari buruzko bozketa-emaitzak. Balorazioa egin da.\nMatrikulazio datuak. Haur, Lehen eta Bigarren Hezkuntzan izan dugun izen-ematearen datuak agertu dira. Aurreko urtekoekin alderatu ditugu. Euskal Autonomi Erkidegoko ikastoletako datuekin batera analizatu ditugu.\nOhi denez, MONDRAGON, Kontseilu Soziala eta Ikastolen Elkartean izan diren albisteen berri eman da.\n– HURRENGO BILERA\nMartxoaren 28an egingo da Ferixalekun.\nHau izango denez nire azken berri emailea, Arizmendi osatzen duzuen irakasle, langile, ikasle, guraso eta kolaboratzaile guztiok agurtu nahi zaituztet, elkarrekin ikasten, Ikastola proiektu kolektibo moduan eraikitzen jarrai dezagun. Besarkada bana!